pli: vaggo tena pavuccatīti.


nikaya: sn

layer: root

title_pli: Saṁyutta Nikāya 35.124 13. Gahapativagga

pli: Saṁyutta Nikāya 35.124


pli: 13. Gahapativagga


pli: Vesālīsutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho uggo gahapati vesāliko yena bhagavā tenupasaṅkami; upasaṅkamitvā ekamantaṁ nisīdi. Ekamantaṁ nisinno kho uggo gahapati vesāliko bhagavantaṁ etadavoca:


pli: “ko nu kho, bhante, hetu, ko paccayo yena m’idhekacce sattā diṭṭheva dhamme no parinibbāyanti?


pli: Ko pana, bhante, hetu, ko paccayo yena m’idhekacce sattā diṭṭheva dhamme parinibbāyantī”ti?


pli: “Santi kho, gahapati, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu abhinandati abhivadati ajjhosāya tiṭṭhati. Tassa taṁ abhinandato abhivadato ajjhosāya tiṭṭhato tannissitaṁ viññāṇaṁ hoti tadupādānaṁ.


pli: Saupādāno, gahapati, bhikkhu no parinibbāyati …pe…


pli: santi kho, gahapati, jivhāviññeyyā rasā …pe…


pli: santi kho, gahapati, manoviññeyyā dhammā iṭṭhā kantā manāpā piyarūpā kāmūpasaṁhitā rajanīyā.


pli: Saupādāno, gahapati, bhikkhu no parinibbāyati.


pli: Ayaṁ kho, gahapati, hetu, ayaṁ paccayo yena m’idhekacce sattā diṭṭheva dhamme no parinibbāyanti.


pli: Santi ca kho, gahapati, cakkhuviññeyyā rūpā, iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu nābhinandati nābhivadati nājjhosāya tiṭṭhati. Tassa taṁ anabhinandato anabhivadato anajjhosāya tiṭṭhato na tannissitaṁ viññāṇaṁ hoti, na tadupādānaṁ.


pli: Anupādāno, gahapati, bhikkhu parinibbāyati …pe…


pli: Tañce bhikkhu nābhinandati nābhivadati nājjhosāya tiṭṭhati, tassa taṁ anabhinandato anabhivadato anajjhosāya tiṭṭhato. Na tannissitaṁ viññāṇaṁ hoti, na tadupādānaṁ.


pli: Anupādāno, gahapati, bhikkhu parinibbāyati.


pli: Ayaṁ kho, gahapati, hetu ayaṁ paccayo yena m’idhekacce sattā diṭṭheva dhamme parinibbāyantī”ti.


pli: Paṭhamaṁ.


title_pli: Saṁyutta Nikāya 35.125 13. Gahapativagga

pli: Saṁyutta Nikāya 35.125


pli: 13. Gahapativagga


pli: Vajjīsutta


pli: Ekaṁ samayaṁ bhagavā vajjīsu viharati hatthigāme.


pli: Atha kho uggo gahapati hatthigāmako yena bhagavā tenupasaṅkami; upasaṅkamitvā ekamantaṁ nisīdi. Ekamantaṁ nisinno kho uggo gahapati hatthigāmako bhagavantaṁ etadavoca:


pli: “ko nu kho, bhante, hetu ko paccayo yena m’idhekacce sattā diṭṭheva dhamme no parinibbāyanti?


pli: Ko pana, bhante, hetu ko paccayo yena m’idhekacce sattā diṭṭheva dhamme parinibbāyantī”ti?


pli: (Yathā purimasuttantaṁ, evaṁ vitthāretabbaṁ.)


pli: “Ayaṁ kho, gahapati, hetu ayaṁ paccayo yena m’idhekacce sattā diṭṭheva dhamme parinibbāyantī”ti.


pli: Dutiyaṁ.


title_pli: Saṁyutta Nikāya 35.126 13. Gahapativagga

pli: Saṁyutta Nikāya 35.126


pli: Nāḷandasutta


pli: Ekaṁ samayaṁ bhagavā nāḷandāyaṁ viharati pāvārikambavane.


pli: Atha kho, upāli gahapati, yena bhagavā tenupasaṅkami …pe… ekamantaṁ nisinno kho, upāli gahapati, bhagavantaṁ etadavoca:


pli: “ko nu kho, bhante, hetu, ko paccayo yena m’idhekacce sattā diṭṭheva dhamme no parinibbāyanti?


pli: Ko pana, bhante, hetu, ko paccayo yena m’idhekacce sattā diṭṭheva dhamme parinibbāyantī”ti?


pli: Tatiyaṁ.


title_pli: Saṁyutta Nikāya 35.127 13. Gahapativagga

pli: Saṁyutta Nikāya 35.127


pli: 13. Gahapativagga


pli: Bhāradvājasutta


pli: Ekaṁ samayaṁ āyasmā piṇḍolabhāradvājo kosambiyaṁ viharati ghositārāme.


pli: Atha kho rājā udeno yenāyasmā piṇḍolabhāradvājo tenupasaṅkami; upasaṅkamitvā āyasmatā piṇḍolabhāradvājena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho rājā udeno āyasmantaṁ piṇḍolabhāradvājaṁ etadavoca:


pli: “ko nu kho, bho bhāradvāja, hetu ko paccayo yenime daharā bhikkhū susū kāḷakesā bhadrena yobbanena samannāgatā paṭhamena vayasā anikīḷitāvino kāmesu yāvajīvaṁ paripuṇṇaṁ parisuddhaṁ brahmacariyaṁ caranti, addhānañca āpādentī”ti?


pli: “Vuttaṁ kho etaṁ, mahārāja, tena bhagavatā jānatā passatā arahatā sammāsambuddhena:


pli: ‘etha tumhe, bhikkhave, mātumattīsu mātucittaṁ upaṭṭhapetha, bhaginimattīsu bhaginicittaṁ upaṭṭhapetha, dhītumattīsu dhītucittaṁ upaṭṭhapethā’ti.


pli: Ayaṁ kho, mahārāja, hetu, ayaṁ paccayo yenime daharā bhikkhū susū kāḷakesā bhadrena yobbanena samannāgatā paṭhamena vayasā anikīḷitāvino kāmesu yāvajīvaṁ paripuṇṇaṁ parisuddhaṁ brahmacariyaṁ caranti, addhānañca āpādentī”ti.


pli: “Lolaṁ kho, bho bhāradvāja, cittaṁ.


pli: Appekadā mātumattīsupi lobhadhammā uppajjanti, bhaginimattīsupi lobhadhammā uppajjanti, dhītumattīsupi lobhadhammā uppajjanti.


pli: Atthi nu kho, bho bhāradvāja, añño ca hetu, añño ca paccayo yenime daharā bhikkhū susū kāḷakesā …pe… addhānañca āpādentī”ti?


pli: ‘etha tumhe, bhikkhave, imameva kāyaṁ uddhaṁ pādatalā adho kesamatthakā tacapariyantaṁ pūraṁ nānappakārassa asucino paccavekkhatha—


pli: atthi imasmiṁ kāye kesā lomā nakhā dantā taco maṁsaṁ nhāru aṭṭhi aṭṭhimiñjaṁ vakkaṁ hadayaṁ yakanaṁ kilomakaṁ pihakaṁ papphāsaṁ antaṁ antaguṇaṁ udariyaṁ karīsaṁ pittaṁ semhaṁ pubbo lohitaṁ sedo medo assu vasā kheḷo siṅghāṇikā lasikā muttan’ti.


pli: Ayampi kho, mahārāja, hetu, ayaṁ paccayo yenime daharā bhikkhū susū kāḷakesā …pe… addhānañca āpādentī”ti.


pli: “Ye te, bho bhāradvāja, bhikkhū bhāvitakāyā bhāvitasīlā bhāvitacittā bhāvitapaññā, tesaṁ taṁ sukaraṁ hoti.


pli: Ye ca kho te, bho bhāradvāja, bhikkhū abhāvitakāyā abhāvitasīlā abhāvitacittā abhāvitapaññā, tesaṁ taṁ dukkaraṁ hoti.


pli: Appekadā, bho bhāradvāja, asubhato manasi karissāmīti subhatova āgacchati.


pli: Atthi nu kho, bho bhāradvāja, añño ca kho hetu añño ca paccayo yenime daharā bhikkhū susū kāḷakesā …pe… addhānañca āpādentī”ti?


pli: ‘etha tumhe, bhikkhave, indriyesu guttadvārā viharatha.


pli: Cakkhunā rūpaṁ disvā mā nimittaggāhino ahuvattha, mānubyañjanaggāhino.


pli: Yatvādhikaraṇamenaṁ cakkhundriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjatha. Rakkhatha cakkhundriyaṁ; cakkhundriye saṁvaraṁ āpajjatha.


pli: Sotena saddaṁ sutvā …pe…


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya mā nimittaggāhino ahuvattha, mānubyañjanaggāhino.


pli: Yatvādhikaraṇamenaṁ manindriyaṁ asaṁvutaṁ viharantaṁ abhijjhādomanassā pāpakā akusalā dhammā anvāssaveyyuṁ, tassa saṁvarāya paṭipajjatha. Rakkhatha manindriyaṁ; manindriye saṁvaraṁ āpajjathā’ti.


pli: Ayampi kho, mahārāja, hetu ayaṁ paccayo yenime daharā bhikkhū susū kāḷakesā bhadrena yobbanena samannāgatā paṭhamena vayasā anikīḷitāvino kāmesu yāvajīvaṁ paripuṇṇaṁ parisuddhaṁ brahmacariyaṁ caranti, addhānañca āpādentī”ti.


pli: “Acchariyaṁ, bho bhāradvāja; abbhutaṁ, bho bhāradvāja.


pli: Yāva subhāsitañcidaṁ, bho bhāradvāja, tena bhagavatā jānatā passatā arahatā sammāsambuddhena.


pli: Esova kho, bho bhāradvāja, hetu, esa paccayo yenime daharā bhikkhū susū kāḷakesā bhadrena yobbanena samannāgatā paṭhamena vayasā anikīḷitāvino kāmesu yāvajīvaṁ paripuṇṇaṁ parisuddhaṁ brahmacariyaṁ caranti, addhānañca āpādentīti.


pli: Ahampi kho, bho bhāradvāja, yasmiṁ samaye arakkhiteneva kāyena, arakkhitāya vācāya, arakkhitena cittena, anupaṭṭhitāya satiyā, asaṁvutehi indriyehi antepuraṁ pavisāmi, ativiya maṁ tasmiṁ samaye lobhadhammā parisahanti.


pli: Yasmiñca khvāhaṁ, bho bhāradvāja, samaye rakkhiteneva kāyena, rakkhitāya vācāya, rakkhitena cittena, upaṭṭhitāya satiyā, saṁvutehi indriyehi antepuraṁ pavisāmi, na maṁ tathā tasmiṁ samaye lobhadhammā parisahanti.


pli: Abhikkantaṁ, bho bhāradvāja, abhikkantaṁ, bho bhāradvāja.


pli: Seyyathāpi, bho bhāradvāja, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā bhāradvājena anekapariyāyena dhammo pakāsito.


pli: Esāhaṁ, bho bhāradvāja, taṁ bhagavantaṁ saraṇaṁ gacchāmi, dhammañca, bhikkhusaṅghañca.


pli: Upāsakaṁ maṁ bhavaṁ bhāradvājo dhāretu ajjatagge pāṇupetaṁ saraṇaṁ gatan”ti.


pli: Catutthaṁ.


title_pli: Saṁyutta Nikāya 35.128 13. Gahapativagga

pli: Saṁyutta Nikāya 35.128


pli: 13. Gahapativagga


pli: Soṇasutta


pli: Ekaṁ samayaṁ bhagavā rājagahe viharati veḷuvane kalandakanivāpe.


pli: Atha kho soṇo gahapatiputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho soṇo gahapatiputto bhagavantaṁ etadavoca:


pli: “ko nu kho, bhante, hetu, ko paccayo yena m’idhekacce sattā diṭṭheva dhamme no parinibbāyanti?


pli: Ko pana, bhante, hetu, ko paccayo yena m’idhekacce sattā diṭṭheva dhamme parinibbāyantī”ti?


pli: (Yathā purimasuttantaṁ, evaṁ vitthāretabbaṁ.)


pli: Ayaṁ kho, soṇa, hetu, ayaṁ paccayo yena m’idhekacce sattā diṭṭheva dhamme parinibbāyantīti.


pli: Pañcamaṁ.


title_pli: Saṁyutta Nikāya 35.129 13. Gahapativagga

pli: Saṁyutta Nikāya 35.129


pli: Ghositasutta


pli: Ekaṁ samayaṁ āyasmā ānando kosambiyaṁ viharati ghositārāme.


pli: Atha kho ghosito gahapati yenāyasmā ānando tenupasaṅkami …pe… ekamantaṁ nisinno kho ghosito gahapati āyasmantaṁ ānandaṁ etadavoca:


pli: “‘dhātunānattaṁ, dhātunānattan’ti, bhante ānanda, vuccati.


pli: Kittāvatā nu kho, bhante, dhātunānattaṁ vuttaṁ bhagavatā”ti?


pli: “Saṁvijjati kho, gahapati, cakkhudhātu, rūpā ca manāpā, cakkhuviññāṇañca sukhavedaniyaṁ.


pli: Phassaṁ paṭicca uppajjati sukhā vedanā.


pli: Saṁvijjati kho, gahapati, cakkhudhātu, rūpā ca amanāpā, cakkhuviññāṇañca dukkhavedaniyaṁ.


pli: Phassaṁ paṭicca uppajjati dukkhā vedanā.


pli: Saṁvijjati kho, gahapati, cakkhudhātu, rūpā ca manāpā upekkhāvedaniyā, cakkhuviññāṇañca adukkhamasukhavedaniyaṁ.


pli: Phassaṁ paṭicca uppajjati adukkhamasukhā vedanā …pe…


pli: saṁvijjati kho, gahapati, jivhādhātu, rasā ca manāpā, jivhāviññāṇañca sukhavedaniyaṁ.


pli: Saṁvijjati kho, gahapati, jivhādhātu, rasā ca amanāpā, jivhāviññāṇañca dukkhavedaniyaṁ.


pli: Saṁvijjati kho, gahapati, jivhādhātu, rasā ca upekkhāvedaniyā, jivhāviññāṇañca adukkhamasukhavedaniyaṁ.


pli: saṁvijjati kho, gahapati, manodhātu, dhammā ca manāpā, manoviññāṇañca sukhavedaniyaṁ.


pli: Saṁvijjati kho, gahapati, manodhātu, dhammā ca amanāpā, manoviññāṇañca dukkhavedaniyaṁ.


pli: Saṁvijjati kho, gahapati, manodhātu, dhammā ca upekkhāvedaniyā, manoviññāṇañca adukkhamasukhavedaniyaṁ.


pli: Phassaṁ paṭicca uppajjati adukkhamasukhā vedanā.


pli: Ettāvatā kho, gahapati, dhātunānattaṁ vuttaṁ bhagavatā”ti.


pli: Chaṭṭhaṁ.


title_pli: Saṁyutta Nikāya 35.13 2. Yamakavagga

pli: Saṁyutta Nikāya 35.13


pli: 2. Yamakavagga


pli: Paṭhamapubbesambodhasutta


pli: Sāvatthinidānaṁ.


pli: “Pubbeva me, bhikkhave, sambodhā anabhisambuddhassa bodhisattasseva sato etadahosi:


pli: ‘ko nu kho cakkhussa assādo, ko ādīnavo, kiṁ nissaraṇaṁ?


pli: Ko sotassa …pe…


pli: ko ghānassa …


pli: ko jivhāya …


pli: ko kāyassa …


pli: ko manassa assādo, ko ādīnavo, kiṁ nissaraṇan’ti?


pli: Tassa mayhaṁ, bhikkhave, etadahosi:


pli: ‘yaṁ kho cakkhuṁ paṭicca uppajjati sukhaṁ somanassaṁ, ayaṁ cakkhussa assādo.


pli: Yaṁ cakkhuṁ aniccaṁ dukkhaṁ vipariṇāmadhammaṁ, ayaṁ cakkhussa ādīnavo.


pli: Yo cakkhusmiṁ chandarāgavinayo chandarāgappahānaṁ, idaṁ cakkhussa nissaraṇaṁ.


pli: Yaṁ sotaṁ …pe…


pli: yaṁ ghānaṁ …pe…


pli: yaṁ jivhaṁ paṭicca uppajjati sukhaṁ somanassaṁ, ayaṁ jivhāya assādo.


pli: Yaṁ jivhā aniccā dukkhā vipariṇāmadhammā, ayaṁ jivhāya ādīnavo.


pli: Yo jivhāya chandarāgavinayo chandarāgappahānaṁ, idaṁ jivhāya nissaraṇaṁ.


pli: Yaṁ kāyaṁ …pe…


pli: yaṁ manaṁ paṭicca uppajjati sukhaṁ somanassaṁ, ayaṁ manassa assādo.


pli: Yaṁ mano anicco dukkho vipariṇāmadhammo, ayaṁ manassa ādīnavo.


pli: Yo manasmiṁ chandarāgavinayo chandarāgappahānaṁ, idaṁ manassa nissaraṇan’ti.


pli: Yāvakīvañcāhaṁ, bhikkhave, imesaṁ channaṁ ajjhattikānaṁ āyatanānaṁ evaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ nābbhaññāsiṁ, neva tāvāhaṁ, bhikkhave, sadevake loke samārake sabrahmake sassamaṇabrāhmaṇiyā pajāya sadevamanussāya ‘anuttaraṁ sammāsambodhiṁ abhisambuddho’ti paccaññāsiṁ.


pli: Yato ca khvāhaṁ, bhikkhave, imesaṁ channaṁ ajjhattikānaṁ āyatanānaṁ evaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ abbhaññāsiṁ, athāhaṁ, bhikkhave, sadevake loke samārake sabrahmake sassamaṇabrāhmaṇiyā pajāya sadevamanussāya ‘anuttaraṁ sammāsambodhiṁ abhisambuddho’ti paccaññāsiṁ.


pli: Ñāṇañca pana me dassanaṁ udapādi:


pli: ‘akuppā me vimutti, ayamantimā jāti, natthi dāni punabbhavo’”ti.


pli: Paṭhamaṁ.


title_pli: Saṁyutta Nikāya 35.130 13. Gahapativagga

pli: Saṁyutta Nikāya 35.130


pli: 13. Gahapativagga


pli: Hāliddikānisutta


pli: Ekaṁ samayaṁ āyasmā mahākaccāno avantīsu viharati kuraraghare papāte pabbate.


pli: Atha kho hāliddikāni gahapati yenāyasmā mahākaccāno tenupasaṅkami …pe… ekamantaṁ nisinno kho hāliddikāni gahapati āyasmantaṁ mahākaccānaṁ etadavoca:


pli: “vuttamidaṁ, bhante, bhagavatā:


pli: ‘dhātunānattaṁ paṭicca uppajjati phassanānattaṁ; phassanānattaṁ paṭicca uppajjati vedanānānattan’ti.


pli: Kathaṁ nu kho, bhante, dhātunānattaṁ paṭicca uppajjati phassanānattaṁ; phassanānattaṁ paṭicca uppajjati vedanānānattan”ti?


pli: “Idha, gahapati, bhikkhu cakkhunā rūpaṁ disvā ‘manāpaṁ itthetan’ti pajānāti cakkhuviññāṇaṁ sukhavedaniyañca.


pli: Phassaṁ paṭicca uppajjati sukhā vedanā.


pli: Cakkhunā kho paneva rūpaṁ disvā ‘amanāpaṁ itthetan’ti pajānāti cakkhuviññāṇaṁ dukkhavedaniyañca.


pli: Phassaṁ paṭicca uppajjati dukkhā vedanā.


pli: Cakkhunā kho paneva rūpaṁ disvā ‘upekkhāṭṭhāniyaṁ itthetan’ti pajānāti cakkhuviññāṇaṁ adukkhamasukhavedaniyañca.


pli: Phassaṁ paṭicca uppajjati adukkhamasukhā vedanā.


pli: Puna caparaṁ, gahapati, bhikkhu sotena saddaṁ sutvā …pe…


pli: ghānena gandhaṁ ghāyitvā …pe…


pli: jivhāya rasaṁ sāyitvā …pe…


pli: kāyena phoṭṭhabbaṁ phusitvā …pe…


pli: manasā dhammaṁ viññāya ‘manāpaṁ itthetan’ti pajānāti manoviññāṇaṁ sukhavedaniyañca.


pli: Manasā kho paneva dhammaṁ viññāya ‘amanāpaṁ itthetan’ti pajānāti manoviññāṇaṁ dukkhavedaniyañca.


pli: Manasā kho paneva dhammaṁ viññāya ‘upekkhāṭṭhāniyaṁ itthetan’ti pajānāti manoviññāṇaṁ adukkhamasukhavedaniyañca.


pli: Evaṁ kho, gahapati, dhātunānattaṁ paṭicca uppajjati phassanānattaṁ; phassanānattaṁ paṭicca uppajjati vedanānānattan”ti.


pli: Sattamaṁ.


title_pli: Saṁyutta Nikāya 35.131 13. Gahapativagga

pli: Saṁyutta Nikāya 35.131


pli: 13. Gahapativagga


pli: Nakulapitusutta


pli: Ekaṁ samayaṁ bhagavā bhaggesu viharati susumāragire bhesakaḷāvane migadāye.


pli: Atha kho nakulapitā gahapati yena bhagavā tenupasaṅkami …pe… ekamantaṁ nisinno kho nakulapitā gahapati bhagavantaṁ etadavoca:


pli: “ko nu kho, bhante, hetu, ko paccayo yena m’idhekacce sattā diṭṭheva dhamme no parinibbāyanti?


pli: Ko pana, bhante, hetu, ko paccayo yena m’idhekacce sattā diṭṭheva dhamme parinibbāyantī”ti?


pli: “Santi kho, gahapati, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu abhinandati abhivadati ajjhosāya tiṭṭhati.


pli: Tassa taṁ abhinandato abhivadato ajjhosāya tiṭṭhato tannissitaṁ viññāṇaṁ hoti tadupādānaṁ.


pli: Saupādāno, gahapati, bhikkhu no parinibbāyati …pe…


pli: santi kho, gahapati, jivhāviññeyyā rasā …pe…


pli: santi kho, gahapati, manoviññeyyā dhammā iṭṭhā kantā manāpā piyarūpā kāmūpasaṁhitā rajanīyā.


pli: Saupādāno, gahapati, bhikkhu no parinibbāyati.


pli: Ayaṁ kho, gahapati, hetu ayaṁ paccayo yena m’idhekacce sattā diṭṭheva dhamme no parinibbāyanti.


pli: Santi ca kho, gahapati, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu nābhinandati nābhivadati nājjhosāya tiṭṭhati.


pli: Tassa taṁ anabhinandato anabhivadato anajjhosāya tiṭṭhato na tannissitaṁ viññāṇaṁ hoti, na tadupādānaṁ.


pli: Anupādāno, gahapati, bhikkhu parinibbāyati …pe…


pli: Tassa taṁ nābhinandato nābhivadato anajjhosāya tiṭṭhato na tannissitaṁ viññāṇaṁ hoti na tadupādānaṁ.


pli: Anupādāno, gahapati, bhikkhu parinibbāyati.


pli: Ayaṁ kho, gahapati, hetu, ayaṁ paccayo yena m’idhekacce sattā diṭṭheva dhamme parinibbāyantī”ti.


pli: Aṭṭhamaṁ.


title_pli: Saṁyutta Nikāya 35.132 13. Gahapativagga

pli: Saṁyutta Nikāya 35.132


pli: 13. Gahapativagga


pli: Lohiccasutta


pli: Ekaṁ samayaṁ āyasmā mahākaccāno avantīsu viharati makkarakate araññakuṭikāyaṁ.


pli: Atha kho lohiccassa brāhmaṇassa sambahulā antevāsikā kaṭṭhahārakā māṇavakā yenāyasmato mahākaccānassa araññakuṭikā tenupasaṅkamiṁsu; upasaṅkamitvā parito parito kuṭikāya anucaṅkamanti anuvicaranti uccāsaddā mahāsaddā kānici kānici seleyyakāni karonti:


pli: “ime pana muṇḍakā samaṇakā ibbhā kaṇhā bandhupādāpaccā, imesaṁ bharatakānaṁ sakkatā garukatā mānitā pūjitā apacitā”ti.


pli: Atha kho āyasmā mahākaccāno vihārā nikkhamitvā te māṇavake etadavoca:


pli: “mā māṇavakā saddamakattha;


pli: dhammaṁ vo bhāsissāmī”ti.


pli: Evaṁ vutte, te māṇavakā tuṇhī ahesuṁ.


pli: Atha kho āyasmā mahākaccāno te māṇavake gāthāhi ajjhabhāsi:


pli: “Sīluttamā pubbatarā ahesuṁ,


pli: Te brāhmaṇā ye purāṇaṁ saranti;


pli: Guttāni dvārāni surakkhitāni,


pli: Ahesuṁ tesaṁ abhibhuyya kodhaṁ.


pli: Dhamme ca jhāne ca ratā ahesuṁ,


pli: Te brāhmaṇā ye purāṇaṁ saranti.


pli: Ime ca vokkamma japāmaseti,


pli: Gottena mattā visamaṁ caranti;


pli: Kodhābhibhūtā puthuattadaṇḍā,


pli: Virajjamānā sataṇhātaṇhesu.


pli: Aguttadvārassa bhavanti moghā,


pli: Supineva laddhaṁ purisassa vittaṁ;


pli: Anāsakā thaṇḍilasāyikā ca,


pli: Pāto sinānañca tayo ca vedā.


pli: Kharājinaṁ jaṭāpaṅko,


pli: mantā sīlabbataṁ tapo;


pli: Kuhanā vaṅkadaṇḍā ca,


pli: udakācamanāni ca;


pli: Vaṇṇā ete brāhmaṇānaṁ,


pli: katā kiñcikkhabhāvanā.


pli: Cittañca susamāhitaṁ,


pli: vippasannamanāvilaṁ;


pli: Akhilaṁ sabbabhūtesu,


pli: so maggo brahmapattiyā”ti.


pli: Atha kho te māṇavakā kupitā anattamanā yena lohicco brāhmaṇo tenupasaṅkamiṁsu; upasaṅkamitvā lohiccaṁ brāhmaṇaṁ etadavocuṁ:


pli: “yagghe bhavaṁ jāneyya, samaṇo mahākaccāno brāhmaṇānaṁ mante ekaṁsena apavadati, paṭikkosatī”ti?


pli: Evaṁ vutte, lohicco brāhmaṇo kupito ahosi anattamano.


pli: Atha kho lohiccassa brāhmaṇassa etadahosi:


pli: “na kho pana metaṁ patirūpaṁ yohaṁ aññadatthu māṇavakānaṁyeva sutvā samaṇaṁ mahākaccānaṁ akkoseyyaṁ paribhāseyyaṁ.


pli: Yannūnāhaṁ upasaṅkamitvā puccheyyan”ti.


pli: Atha kho lohicco brāhmaṇo tehi māṇavakehi saddhiṁ yenāyasmā mahākaccāno tenupasaṅkami; upasaṅkamitvā āyasmatā mahākaccānena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho lohicco brāhmaṇo āyasmantaṁ mahākaccānaṁ etadavoca:


pli: “āgamaṁsu nu khvidha, bho kaccāna, amhākaṁ sambahulā antevāsikā kaṭṭhahārakā māṇavakā”ti?


pli: “Āgamaṁsu khvidha te, brāhmaṇa, sambahulā antevāsikā kaṭṭhahārakā māṇavakā”ti.


pli: “Ahu pana bhoto kaccānassa tehi māṇavakehi saddhiṁ kocideva kathāsallāpo”ti?


pli: “Ahu kho me, brāhmaṇa, tehi māṇavakehi saddhiṁ kocideva kathāsallāpo”ti.


pli: “Yathā kathaṁ pana bhoto kaccānassa tehi māṇavakehi saddhiṁ ahosi kathāsallāpo”ti?


pli: “Evaṁ kho me, brāhmaṇa, tehi māṇavakehi saddhiṁ ahosi kathāsallāpo:


pli: ‘Sīluttamā pubbatarā ahesuṁ,


pli: Te brāhmaṇā ye purāṇaṁ saranti;


pli: …pe…


pli: Akhilaṁ sabbabhūtesu,


pli: So maggo brahmapattiyā’ti.


pli: Evaṁ kho me, brāhmaṇa, tehi māṇavakehi saddhiṁ ahosi kathāsallāpo”ti.


pli: “‘Aguttadvāro’ti bhavaṁ kaccāno āha.


pli: Kittāvatā nu kho, bho kaccāna, aguttadvāro hotī”ti?


pli: “Idha, brāhmaṇa, ekacco cakkhunā rūpaṁ disvā piyarūpe rūpe adhimuccati, appiyarūpe rūpe byāpajjati, anupaṭṭhitakāyassati ca viharati, parittacetaso


pli: tañca cetovimuttiṁ paññāvimuttiṁ yathābhūtaṁ nappajānāti yatthassa te uppannā pāpakā akusalā dhammā aparisesā nirujjhanti.


pli: Sotena saddaṁ sutvā …


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya piyarūpe dhamme adhimuccati, appiyarūpe ca dhamme byāpajjati, anupaṭṭhitakāyassati ca viharati, parittacetaso


pli: Evaṁ kho, brāhmaṇa, aguttadvāro hotī”ti.


pli: “Acchariyaṁ, bho kaccāna, abbhutaṁ, bho kaccāna.


pli: Yāvañcidaṁ bhotā kaccānena aguttadvārova samāno aguttadvāroti akkhāto.


pli: ‘Guttadvāro’ti bhavaṁ kaccāno āha.


pli: Kittāvatā nu kho, bho kaccāna, guttadvāro hotī”ti?


pli: “Idha, brāhmaṇa, bhikkhu cakkhunā rūpaṁ disvā piyarūpe rūpe nādhimuccati, appiyarūpe rūpe na byāpajjati, upaṭṭhitakāyassati ca viharati, appamāṇacetaso


pli: tañca cetovimuttiṁ paññāvimuttiṁ yathābhūtaṁ pajānāti yatthassa te uppannā pāpakā akusalā dhammā aparisesā nirujjhanti.


pli: manasā dhammaṁ viññāya piyarūpe dhamme nādhimuccati, appiyarūpe dhamme na byāpajjati, upaṭṭhitakāyassati ca viharati, appamāṇacetaso


pli: tañca cetovimuttiṁ paññāvimuttiṁ yathābhūtaṁ pajānāti, yatthassa te uppannā pāpakā akusalā dhammā aparisesā nirujjhanti.


pli: Evaṁ kho, brāhmaṇa, guttadvāro hotī”ti.


pli: Yāvañcidaṁ bhotā kaccānena guttadvārova samāno guttadvāroti akkhāto.


pli: Abhikkantaṁ, bho kaccāna; abhikkantaṁ, bho kaccāna.


pli: Seyyathāpi, bho kaccāna, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ bhotā kaccānena anekapariyāyena dhammo pakāsito.


pli: Esāhaṁ, bho kaccāna, taṁ bhagavantaṁ saraṇaṁ gacchāmi, dhammañca, bhikkhusaṅghañca.


pli: Upāsakaṁ maṁ bhavaṁ kaccāno dhāretu ajjatagge pāṇupetaṁ saraṇaṁ gataṁ.


pli: Yathā ca bhavaṁ kaccāno makkarakate upāsakakulāni upasaṅkamati; evameva lohiccakulaṁ upasaṅkamatu.


pli: Tattha ye māṇavakā vā māṇavikā vā bhavantaṁ kaccānaṁ abhivādessanti paccuṭṭhissanti āsanaṁ vā udakaṁ vā dassanti, tesaṁ taṁ bhavissati dīgharattaṁ hitāya sukhāyā”ti.


pli: Navamaṁ.


title_pli: Saṁyutta Nikāya 35.133 13. Gahapativagga

pli: Saṁyutta Nikāya 35.133


pli: 13. Gahapativagga


pli: Verahaccānisutta


pli: Ekaṁ samayaṁ āyasmā udāyī kāmaṇḍāyaṁ viharati todeyyassa brāhmaṇassa ambavane.


pli: Atha kho verahaccānigottāya brāhmaṇiyā antevāsī māṇavako yenāyasmā udāyī tenupasaṅkami; upasaṅkamitvā āyasmatā udāyinā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi.


pli: Ekamantaṁ nisinnaṁ kho taṁ māṇavakaṁ āyasmā udāyī dhammiyā kathāya sandassesi samādapesi samuttejesi sampahaṁsesi.


pli: Atha kho so māṇavako āyasmatā udāyinā dhammiyā kathāya sandassito samādapito samuttejito sampahaṁsito uṭṭhāyāsanā yena verahaccānigottā brāhmaṇī tenupasaṅkami; upasaṅkamitvā verahaccānigottaṁ brāhmaṇiṁ etadavoca:


pli: “yagghe, bhoti, jāneyyāsi.


pli: Samaṇo udāyī dhammaṁ deseti ādikalyāṇaṁ majjhekalyāṇaṁ pariyosānakalyāṇaṁ, sātthaṁ sabyañjanaṁ kevalaparipuṇṇaṁ parisuddhaṁ brahmacariyaṁ pakāsetī”ti.


pli: “Tena hi tvaṁ, māṇavaka, mama vacanena samaṇaṁ udāyiṁ nimantehi svātanāya bhattenā”ti.


pli: “Evaṁ, bhotī”ti kho so māṇavako verahaccānigottāya brāhmaṇiyā paṭissutvā yenāyasmā udāyī tenupasaṅkami; upasaṅkamitvā āyasmantaṁ udāyiṁ etadavoca:


pli: “adhivāsetu kira, bhavaṁ udāyī amhākaṁ ācariyabhariyāya verahaccānigottāya brāhmaṇiyā svātanāya bhattan”ti.


pli: Adhivāsesi kho āyasmā udāyī tuṇhībhāvena.


pli: Atha kho āyasmā udāyī tassā rattiyā accayena pubbaṇhasamayaṁ nivāsetvā pattacīvaramādāya yena verahaccānigottāya brāhmaṇiyā nivesanaṁ tenupasaṅkami; upasaṅkamitvā paññatte āsane nisīdi.


pli: Atha kho verahaccānigottā brāhmaṇī āyasmantaṁ udāyiṁ paṇītena khādanīyena bhojanīyena sahatthā santappesi sampavāresi.


pli: Atha kho verahaccānigottā brāhmaṇī āyasmantaṁ udāyiṁ bhuttāviṁ onītapattapāṇiṁ pādukā ārohitvā ucce āsane nisīditvā sīsaṁ oguṇṭhitvā āyasmantaṁ udāyiṁ etadavoca:


pli: “bhaṇa, samaṇa, dhamman”ti.


pli: “Bhavissati, bhagini, samayo”ti vatvā uṭṭhāyāsanā pakkami.


pli: Dutiyampi kho so māṇavako yenāyasmā udāyī tenupasaṅkami; upasaṅkamitvā āyasmatā udāyinā saddhiṁ sammodi.


pli: Dutiyampi kho so māṇavako āyasmatā udāyinā dhammiyā kathāya sandassito samādapito samuttejito sampahaṁsito uṭṭhāyāsanā yena verahaccānigottā brāhmaṇī tenupasaṅkami; upasaṅkamitvā verahaccānigottaṁ brāhmaṇiṁ etadavoca:


pli: “Evamevaṁ pana tvaṁ, māṇavaka, samaṇassa udāyissa vaṇṇaṁ bhāsasi.


pli: Samaṇo panudāyī ‘bhaṇa, samaṇa, dhamman’ti vutto samāno ‘bhavissati, bhagini, samayo’ti vatvā uṭṭhāyāsanā pakkanto”ti.


pli: “Tathā hi pana tvaṁ, bhoti, pādukā ārohitvā ucce āsane nisīditvā sīsaṁ oguṇṭhitvā etadavoca:


pli: ‘bhaṇa, samaṇa, dhamman’ti.


pli: Dhammagaruno hi te bhavanto dhammagāravā”ti.


pli: “adhivāsetu kira bhavaṁ udāyī amhākaṁ ācariyabhariyāya verahaccānigottāya brāhmaṇiyā svātanāya bhattan”ti.


pli: Atha kho verahaccānigottā brāhmaṇī āyasmantaṁ udāyiṁ bhuttāviṁ onītapattapāṇiṁ pādukā orohitvā nīce āsane nisīditvā sīsaṁ vivaritvā āyasmantaṁ udāyiṁ etadavoca:


pli: “kismiṁ nu kho, bhante, sati arahanto sukhadukkhaṁ paññapenti, kismiṁ asati arahanto sukhadukkhaṁ na paññapentī”ti?


pli: “Cakkhusmiṁ kho, bhagini, sati arahanto sukhadukkhaṁ paññapenti, cakkhusmiṁ asati arahanto sukhadukkhaṁ na paññapenti …pe…


pli: jivhāya sati arahanto sukhadukkhaṁ paññapenti, jivhāya asati arahanto sukhadukkhaṁ na paññapenti …pe….


pli: Manasmiṁ sati arahanto sukhadukkhaṁ paññapenti, manasmiṁ asati arahanto sukhadukkhaṁ na paññapentī”ti.


pli: Evaṁ vutte, verahaccānigottā brāhmaṇī āyasmantaṁ udāyiṁ etadavoca:


pli: “abhikkantaṁ, bhante, abhikkantaṁ, bhante.


pli: Seyyathāpi, bhante, nikkujjitaṁ vā ukkujjeyya, paṭicchannaṁ vā vivareyya, mūḷhassa vā maggaṁ ācikkheyya, andhakāre vā telapajjotaṁ dhāreyya: ‘cakkhumanto rūpāni dakkhantī’ti; evamevaṁ ayyena udāyinā anekapariyāyena dhammo pakāsito.


pli: Esāhaṁ, ayya udāyi, taṁ bhagavantaṁ saraṇaṁ gacchāmi, dhammañca, bhikkhusaṅghañca.


pli: Upāsikaṁ maṁ ayyo udāyī dhāretu ajjatagge pāṇupetaṁ saraṇaṁ gatan”ti.


pli: Dasamaṁ.


pli: Gahapativaggo tatiyo.


pli: Tassuddānaṁ


pli: Vesālī vajji nāḷandā,


pli: Bhāradvāja soṇo ca ghosito;


pli: Hāliddiko nakulapitā,


pli: Lohicco verahaccānīti.


title_pli: Saṁyutta Nikāya 35.134 14. Devadahavagga

pli: Saṁyutta Nikāya 35.134


pli: 14. Devadahavagga


pli: Devadahasutta


pli: Ekaṁ samayaṁ bhagavā sakkesu viharati devadahaṁ nāma sakyānaṁ nigamo.


pli: Tatra kho bhagavā bhikkhū āmantesi:


pli: “nāhaṁ, bhikkhave, sabbesaṁyeva bhikkhūnaṁ chasu phassāyatanesu appamādena karaṇīyanti vadāmi, na ca panāhaṁ, bhikkhave, sabbesaṁyeva bhikkhūnaṁ chasu phassāyatanesu nāppamādena karaṇīyanti vadāmi.


pli: Ye te, bhikkhave, bhikkhū arahanto khīṇāsavā vusitavanto katakaraṇīyā ohitabhārā anuppattasadatthā parikkhīṇabhavasaṁyojanā sammadaññāvimuttā, tesāhaṁ, bhikkhave, bhikkhūnaṁ chasu phassāyatanesu nāppamādena karaṇīyanti vadāmi.


pli: Taṁ kissa hetu?


pli: Kataṁ tesaṁ appamādena, abhabbā te pamajjituṁ.


pli: Ye ca kho te, bhikkhave, bhikkhū sekkhā appattamānasā anuttaraṁ yogakkhemaṁ patthayamānā viharanti, tesāhaṁ, bhikkhave, bhikkhūnaṁ chasu phassāyatanesu appamādena karaṇīyanti vadāmi.


pli: Santi, bhikkhave, cakkhuviññeyyā rūpā manoramāpi, amanoramāpi.


pli: Tyāssa phussa phussa cittaṁ na pariyādāya tiṭṭhanti.


pli: Cetaso apariyādānā āraddhaṁ hoti vīriyaṁ asallīnaṁ, upaṭṭhitā sati asammuṭṭhā, passaddho kāyo asāraddho, samāhitaṁ cittaṁ ekaggaṁ.


pli: Imaṁ khvāhaṁ, bhikkhave, appamādaphalaṁ sampassamāno tesaṁ bhikkhūnaṁ chasu phassāyatanesu appamādena karaṇīyanti vadāmi …pe…


pli: santi, bhikkhave, manoviññeyyā dhammā manoramāpi amanoramāpi.


pli: Imaṁ khvāhaṁ, bhikkhave, appamādaphalaṁ sampassamāno tesaṁ bhikkhūnaṁ chasu phassāyatanesu appamādena karaṇīyanti vadāmī”ti.


pli: Paṭhamaṁ.


title_pli: Saṁyutta Nikāya 35.135 14. Devadahavagga

pli: Saṁyutta Nikāya 35.135


pli: 14. Devadahavagga


pli: Khaṇasutta


pli: “Lābhā vo, bhikkhave, suladdhaṁ vo, bhikkhave,


pli: khaṇo vo paṭiladdho brahmacariyavāsāya.


pli: Diṭṭhā mayā, bhikkhave, chaphassāyatanikā nāma nirayā.


pli: Tattha yaṁ kiñci cakkhunā rūpaṁ passati aniṭṭharūpaṁyeva passati, no iṭṭharūpaṁ; akantarūpaṁyeva passati, no kantarūpaṁ; amanāparūpaṁyeva passati, no manāparūpaṁ.


pli: Yaṁ kiñci sotena saddaṁ suṇāti …pe…


pli: yaṁ kiñci ghānena gandhaṁ ghāyati …pe…


pli: yaṁ kiñci jivhāya rasaṁ sāyati …pe…


pli: yaṁ kiñci kāyena phoṭṭhabbaṁ phusati …pe…


pli: yaṁ kiñci manasā dhammaṁ vijānāti aniṭṭharūpaṁyeva vijānāti, no iṭṭharūpaṁ; akantarūpaṁyeva vijānāti, no kantarūpaṁ; amanāparūpaṁyeva vijānāti, no manāparūpaṁ.


pli: Lābhā vo, bhikkhave, suladdhaṁ vo, bhikkhave,


pli: Diṭṭhā mayā, bhikkhave, chaphassāyatanikā nāma saggā.


pli: Tattha yaṁ kiñci cakkhunā rūpaṁ passati iṭṭharūpaṁyeva passati, no aniṭṭharūpaṁ; kantarūpaṁyeva passati, no akantarūpaṁ; manāparūpaṁyeva passati, no amanāparūpaṁ …pe…


pli: yaṁ kiñci manasā dhammaṁ vijānāti iṭṭharūpaṁyeva vijānāti, no aniṭṭharūpaṁ; kantarūpaṁyeva vijānāti, no akantarūpaṁ; manāparūpaṁyeva vijānāti, no amanāparūpaṁ.


pli: khaṇo vo paṭiladdho brahmacariyavāsāyā”ti.


pli: Dutiyaṁ.


title_pli: Saṁyutta Nikāya 35.136 14. Devadahavagga

pli: Saṁyutta Nikāya 35.136


pli: 14. Devadahavagga


pli: Paṭhamarūpārāmasutta


pli: “Rūpārāmā, bhikkhave, devamanussā rūparatā rūpasammuditā.


pli: Rūpavipariṇāmavirāganirodhā dukkhā, bhikkhave, devamanussā viharanti.


pli: Saddārāmā, bhikkhave, devamanussā saddaratā saddasammuditā.


pli: Saddavipariṇāmavirāganirodhā dukkhā, bhikkhave, devamanussā viharanti.


pli: Gandhārāmā …


pli: rasārāmā …


pli: phoṭṭhabbārāmā …


pli: dhammārāmā, bhikkhave, devamanussā dhammaratā dhammasammuditā.


pli: Dhammavipariṇāmavirāganirodhā dukkhā, bhikkhave, devamanussā viharanti.


pli: Tathāgato ca kho, bhikkhave, arahaṁ sammāsambuddho rūpānaṁ samudayañca atthaṅgamañca assādañca ādīnavañca nissaraṇañca yathābhūtaṁ viditvā na rūpārāmo na rūparato na rūpasammudito.


pli: Rūpavipariṇāmavirāganirodhā sukho, bhikkhave, tathāgato viharati.


pli: Saddānaṁ …


pli: gandhānaṁ …


pli: rasānaṁ …


pli: phoṭṭhabbānaṁ …


pli: dhammānaṁ samudayañca atthaṅgamañca assādañca ādīnavañca nissaraṇañca yathābhūtaṁ viditvā na dhammārāmo, na dhammarato, na dhammasammudito.


pli: Dhammavipariṇāmavirāganirodhā sukho, bhikkhave, tathāgato viharati”.


pli: Idamavoca bhagavā.


pli: Idaṁ vatvāna sugato athāparaṁ etadavoca satthā:


pli: “Rūpā saddā rasā gandhā,


pli: phassā dhammā ca kevalā;


pli: Iṭṭhā kantā manāpā ca,


pli: yāvatatthīti vuccati.


pli: Sadevakassa lokassa,


pli: ete vo sukhasammatā;


pli: Yattha cete nirujjhanti,


pli: taṁ tesaṁ dukkhasammataṁ.


pli: Sukhaṁ diṭṭhamariyebhi,


pli: sakkāyassa nirodhanaṁ;


pli: Paccanīkamidaṁ hoti,


pli: sabbalokena passataṁ.


pli: Yaṁ pare sukhato āhu,


pli: tadariyā āhu dukkhato;


pli: Yaṁ pare dukkhato āhu,


pli: tadariyā sukhato vidū.


pli: Passa dhammaṁ durājānaṁ,


pli: sammūḷhettha aviddasu;


pli: Nivutānaṁ tamo hoti,


pli: andhakāro apassataṁ.


pli: Satañca vivaṭaṁ hoti,


pli: āloko passatāmiva;


pli: Santike na vijānanti,


pli: maggā dhammassa akovidā.


pli: Bhavarāgaparetebhi,


pli: bhavarāgānusārībhi;


pli: Māradheyyānupannehi,


pli: nāyaṁ dhammo susambudho.


pli: Ko nu aññatra mariyebhi,


pli: Padaṁ sambuddhumarahati;


pli: Yaṁ padaṁ sammadaññāya,


pli: Parinibbanti anāsavā”ti.


pli: Tatiyaṁ.


title_pli: Saṁyutta Nikāya 35.137 14. Devadahavagga

pli: Saṁyutta Nikāya 35.137


pli: 14. Devadahavagga


pli: Dutiyarūpārāmasutta


pli: “Rūpārāmā, bhikkhave, devamanussā rūparatā rūpasammuditā.


pli: Rūpavipariṇāmavirāganirodhā dukkhā, bhikkhave, devamanussā viharanti.


pli: Saddārāmā …


pli: gandhārāmā …


pli: rasārāmā …


pli: phoṭṭhabbārāmā …


pli: dhammārāmā, bhikkhave, devamanussā dhammaratā dhammasammuditā.


pli: Dhammavipariṇāmavirāganirodhā dukkhā, bhikkhave, devamanussā viharanti.


pli: Tathāgato ca, bhikkhave, arahaṁ sammāsambuddho rūpānaṁ samudayañca atthaṅgamañca assādañca ādīnavañca nissaraṇañca yathābhūtaṁ viditvā na rūpārāmo na rūparato na rūpasammudito.


pli: Rūpavipariṇāmavirāganirodhā sukho, bhikkhave, tathāgato viharati.


pli: Saddānaṁ …


pli: gandhānaṁ …


pli: rasānaṁ …


pli: phoṭṭhabbānaṁ …


pli: dhammānaṁ samudayañca atthaṅgamañca assādañca ādīnavañca nissaraṇañca yathābhūtaṁ viditvā na dhammārāmo na dhammarato na dhammasammudito.


pli: Dhammavipariṇāmavirāganirodhā sukho, bhikkhave, tathāgato viharatī”ti.


pli: Catutthaṁ.


title_pli: Saṁyutta Nikāya 35.138 14. Devadahavagga

pli: Saṁyutta Nikāya 35.138


pli: 14. Devadahavagga


pli: Paṭhamanatumhākasutta


pli: “Yaṁ, bhikkhave, na tumhākaṁ taṁ pajahatha.


pli: Taṁ vo pahīnaṁ hitāya sukhāya bhavissati.


pli: Kiñca, bhikkhave, na tumhākaṁ?


pli: Cakkhu, bhikkhave, na tumhākaṁ; taṁ pajahatha.


pli: Taṁ vo pahīnaṁ hitāya sukhāya bhavissati …pe…


pli: jivhā na tumhākaṁ; taṁ pajahatha.


pli: Sā vo pahīnā hitāya sukhāya bhavissati …pe…


pli: mano na tumhākaṁ; taṁ pajahatha.


pli: So vo pahīno hitāya sukhāya bhavissati.


pli: Seyyathāpi, bhikkhave, yaṁ imasmiṁ jetavane tiṇakaṭṭhasākhāpalāsaṁ taṁ jano hareyya vā ḍaheyya vā yathāpaccayaṁ vā kareyya, api nu tumhākaṁ evamassa:


pli: ‘amhe jano harati vā ḍahati vā yathāpaccayaṁ vā karotī’”ti?


pli: “No hetaṁ, bhante”.


pli: “Taṁ kissa hetu”?


pli: “Na hi no etaṁ, bhante, attā vā attaniyaṁ vā”ti.


pli: “Evameva kho, bhikkhave, cakkhu na tumhākaṁ; taṁ pajahatha.


pli: So vo pahīno hitāya sukhāya bhavissatī”ti.


pli: Pañcamaṁ.


title_pli: Saṁyutta Nikāya 35.139 14. Devadahavagga

pli: Saṁyutta Nikāya 35.139


pli: 14. Devadahavagga


pli: Dutiyanatumhākasutta


pli: “Yaṁ, bhikkhave, na tumhākaṁ, taṁ pajahatha.


pli: Taṁ vo pahīnaṁ hitāya sukhāya bhavissati.


pli: Kiñca, bhikkhave, na tumhākaṁ?


pli: Rūpā, bhikkhave, na tumhākaṁ;


pli: te pajahatha. Te vo pahīnā hitāya sukhāya bhavissanti.


pli: Saddā …


pli: gandhā …


pli: rasā …


pli: phoṭṭhabbā …


pli: dhammā na tumhākaṁ; te pajahatha.


pli: Te vo pahīnā hitāya sukhāya bhavissanti.


pli: Seyyathāpi, bhikkhave, yaṁ imasmiṁ jetavane tiṇakaṭṭha …pe…


pli: evameva kho, bhikkhave, rūpā na tumhākaṁ; te pajahatha.


pli: Te vo pahīnā hitāya sukhāya bhavissantī”ti ….


pli: Chaṭṭhaṁ.


title_pli: Saṁyutta Nikāya 35.14 2. Yamakavagga

pli: Saṁyutta Nikāya 35.14


pli: 2. Yamakavagga


pli: Dutiyapubbesambodhasutta


pli: “Pubbeva me, bhikkhave, sambodhā anabhisambuddhassa bodhisattasseva sato etadahosi:


pli: ‘ko nu kho rūpānaṁ assādo, ko ādīnavo, kiṁ nissaraṇaṁ?


pli: Ko saddānaṁ …pe…


pli: ko gandhānaṁ …


pli: ko rasānaṁ …


pli: ko phoṭṭhabbānaṁ …


pli: ko dhammānaṁ assādo, ko ādīnavo, kiṁ nissaraṇan’ti?


pli: Tassa mayhaṁ, bhikkhave, etadahosi:


pli: ‘yaṁ kho rūpe paṭicca uppajjati sukhaṁ somanassaṁ, ayaṁ rūpānaṁ assādo.


pli: Yaṁ rūpā aniccā dukkhā vipariṇāmadhammā, ayaṁ rūpānaṁ ādīnavo.


pli: Yo rūpesu chandarāgavinayo chandarāgappahānaṁ, idaṁ rūpānaṁ nissaraṇaṁ.


pli: Yaṁ sadde …


pli: gandhe …


pli: rase …


pli: phoṭṭhabbe …


pli: yaṁ dhamme paṭicca uppajjati sukhaṁ somanassaṁ, ayaṁ dhammānaṁ assādo.


pli: Yaṁ dhammā aniccā dukkhā vipariṇāmadhammā, ayaṁ dhammānaṁ ādīnavo.


pli: Yo dhammesu chandarāgavinayo chandarāgappahānaṁ, idaṁ dhammānaṁ nissaraṇan’ti.


pli: Yāvakīvañcāhaṁ, bhikkhave, imesaṁ channaṁ bāhirānaṁ āyatanānaṁ evaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ nābbhaññāsiṁ, neva tāvāhaṁ, bhikkhave, sadevake loke samārake sabrahmake sassamaṇabrāhmaṇiyā pajāya sadevamanussāya ‘anuttaraṁ sammāsambodhiṁ abhisambuddho’ti paccaññāsiṁ.


pli: Yato ca khvāhaṁ, bhikkhave, imesaṁ channaṁ bāhirānaṁ āyatanānaṁ evaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ abbhaññāsiṁ, athāhaṁ, bhikkhave, sadevake loke samārake sabrahmake sassamaṇabrāhmaṇiyā pajāya sadevamanussāya ‘anuttaraṁ sammāsambodhiṁ abhisambuddho’ti paccaññāsiṁ.


pli: Ñāṇañca pana me dassanaṁ udapādi:


pli: ‘akuppā me vimutti, ayamantimā jāti, natthi dāni punabbhavo’”ti.


pli: Dutiyaṁ.


title_pli: Saṁyutta Nikāya 35.140 14. Devadahavagga

pli: Saṁyutta Nikāya 35.140


pli: 14. Devadahavagga


pli: Ajjhattaaniccahetusutta


pli: “Cakkhuṁ, bhikkhave, aniccaṁ.


pli: Yopi hetu, yopi paccayo cakkhussa uppādāya, sopi anicco.


pli: Aniccasambhūtaṁ, bhikkhave, cakkhu kuto niccaṁ bhavissati …pe…


pli: jivhā aniccā.


pli: Yopi hetu, yopi paccayo jivhāya uppādāya sopi anicco.


pli: Aniccasambhūtā, bhikkhave, jivhā kuto niccā bhavissati …pe…


pli: mano anicco.


pli: Yopi, bhikkhave, hetu yopi paccayo manassa uppādāya, sopi anicco.


pli: Aniccasambhūto, bhikkhave, mano kuto nicco bhavissati.


pli: Evaṁ passaṁ, bhikkhave, sutavā ariyasāvako cakkhusmimpi nibbindati …pe… jivhāyapi nibbindati …pe… manasmimpi nibbindati,


pli: nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Sattamaṁ.


title_pli: Saṁyutta Nikāya 35.141 14. Devadahavagga

pli: Saṁyutta Nikāya 35.141


pli: Ajjhattadukkhahetusutta


pli: “Cakkhuṁ, bhikkhave, dukkhaṁ.


pli: Yopi hetu yopi paccayo cakkhussa uppādāya, sopi dukkho.


pli: Dukkhasambhūtaṁ, bhikkhave, cakkhu kuto sukhaṁ bhavissati …pe…


pli: jivhā dukkhā.


pli: Yopi hetu, yopi paccayo jivhāya uppādāya, sopi dukkho.


pli: Dukkhasambhūtā, bhikkhave, jivhā kuto sukhā bhavissati …pe…


pli: mano dukkho.


pli: Yopi hetu yopi paccayo manassa uppādāya, sopi dukkho.


pli: Dukkhasambhūto, bhikkhave, mano kuto sukho bhavissati.


pli: Evaṁ passaṁ …pe…


pli: nāparaṁ itthattāyā’ti pajānātī”ti.


pli: Aṭṭhamaṁ.


title_pli: Saṁyutta Nikāya 35.142 14. Devadahavagga

pli: Saṁyutta Nikāya 35.142


pli: 14. Devadahavagga


pli: Ajjhattānattahetusutta


pli: “Cakkhuṁ, bhikkhave, anattā.


pli: Yopi hetu, yopi paccayo cakkhussa uppādāya, sopi anattā.


pli: Anattasambhūtaṁ, bhikkhave, cakkhu kuto attā bhavissati …pe…


pli: jivhā anattā.


pli: Yopi hetu yopi paccayo jivhāya uppādāya, sopi anattā.


pli: Anattasambhūtā, bhikkhave, jivhā kuto attā bhavissati …pe…


pli: mano anattā.


pli: Yopi hetu yopi paccayo manassa uppādāya, sopi anattā.


pli: Anattasambhūto, bhikkhave, mano kuto attā bhavissati.


pli: Navamaṁ.


title_pli: Saṁyutta Nikāya 35.143 14. Devadahavagga

pli: Saṁyutta Nikāya 35.143


pli: Bāhirāniccahetusutta


pli: “Rūpā, bhikkhave, aniccā.


pli: Yopi hetu, yopi paccayo rūpānaṁ uppādāya, sopi anicco.


pli: Aniccasambhūtā, bhikkhave, rūpā kuto niccā bhavissanti.


pli: Saddā …


pli: gandhā …


pli: rasā …


pli: phoṭṭhabbā …


pli: dhammā aniccā.


pli: Yopi hetu, yopi paccayo dhammānaṁ uppādāya, sopi anicco.


pli: Aniccasambhūtā, bhikkhave, dhammā kuto niccā bhavissanti.


pli: Evaṁ passaṁ …pe…


pli: nāparaṁ itthattāyā’ti pajānātī”ti.


pli: Dasamaṁ.


title_pli: Saṁyutta Nikāya 35.144 14. Devadahavagga

pli: Saṁyutta Nikāya 35.144


pli: 14. Devadahavagga


pli: Bāhiradukkhahetusutta


pli: “Rūpā, bhikkhave, dukkhā.


pli: Yopi hetu, yopi paccayo rūpānaṁ uppādāya, sopi dukkho.


pli: Dukkhasambhūtā, bhikkhave, rūpā kuto sukhā bhavissanti.


pli: dhammā dukkhā.


pli: Yopi hetu, yopi paccayo dhammānaṁ uppādāya, sopi dukkho.


pli: Dukkhasambhūtā, bhikkhave, dhammā kuto sukhā bhavissanti.


pli: Ekādasamaṁ.


title_pli: Saṁyutta Nikāya 35.145 14. Devadahavagga

pli: Saṁyutta Nikāya 35.145


pli: Bāhirānattahetusutta


pli: “Rūpā, bhikkhave, anattā.


pli: Yopi hetu, yopi paccayo rūpānaṁ uppādāya, sopi anattā.


pli: Anattasambhūtā, bhikkhave, rūpā kuto attā bhavissanti.


pli: Saddā …


pli: gandhā …


pli: rasā …


pli: phoṭṭhabbā …


pli: dhammā anattā.


pli: Yopi hetu, yopi paccayo dhammānaṁ uppādāya, sopi anattā.


pli: Anattasambhūtā, bhikkhave, dhammā kuto attā bhavissanti.


pli: Evaṁ passaṁ, bhikkhave, sutavā ariyasāvako rūpesupi nibbindati, saddesupi … gandhesupi … rasesupi … phoṭṭhabbesupi … dhammesupi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


pli: Dvādasamaṁ.


pli: Devadahavaggo catuttho.


pli: Tassuddānaṁ


pli: Devadaho khaṇo rūpā,


pli: dve natumhākameva ca;


pli: Hetunāpi tayo vuttā,


pli: duve ajjhattabāhirāti.


title_pli: Saṁyutta Nikāya 35.146 15. Navapurāṇavagga

pli: Saṁyutta Nikāya 35.146


pli: 15. Navapurāṇavagga


pli: Kammanirodhasutta


pli: “Navapurāṇāni, bhikkhave, kammāni desessāmi kammanirodhaṁ kammanirodhagāminiñca paṭipadaṁ.


pli: Taṁ suṇātha, sādhukaṁ manasi karotha, bhāsissāmīti.


pli: Katamañca, bhikkhave, purāṇakammaṁ?


pli: Cakkhu, bhikkhave, purāṇakammaṁ abhisaṅkhataṁ abhisañcetayitaṁ vedaniyaṁ daṭṭhabbaṁ …pe…


pli: jivhā purāṇakammā abhisaṅkhatā abhisañcetayitā vedaniyā daṭṭhabbā …pe…


pli: mano purāṇakammo abhisaṅkhato abhisañcetayito vedaniyo daṭṭhabbo.


pli: Idaṁ vuccati, bhikkhave, purāṇakammaṁ.


pli: Katamañca, bhikkhave, navakammaṁ?


pli: Yaṁ kho, bhikkhave, etarahi kammaṁ karoti kāyena vācāya manasā,


pli: idaṁ vuccati, bhikkhave, navakammaṁ.


pli: Katamo ca, bhikkhave, kammanirodho?


pli: Yo kho, bhikkhave, kāyakammavacīkammamanokammassa nirodhā vimuttiṁ phusati,


pli: ayaṁ vuccati, bhikkhave, kammanirodho.


pli: Katamā ca, bhikkhave, kammanirodhagāminī paṭipadā?


pli: Ayameva ariyo aṭṭhaṅgiko maggo, seyyathidaṁ—


pli: sammādiṭṭhi, sammāsaṅkappo, sammāvācā, sammākammanto, sammāājīvo, sammāvāyāmo, sammāsati, sammāsamādhi—


pli: ayaṁ vuccati, bhikkhave, kammanirodhagāminī paṭipadā.


pli: Iti kho, bhikkhave, desitaṁ mayā purāṇakammaṁ, desitaṁ navakammaṁ, desito kammanirodho, desitā kammanirodhagāminī paṭipadā.


pli: Yaṁ kho, bhikkhave, satthārā karaṇīyaṁ sāvakānaṁ hitesinā anukampakena anukampaṁ upādāya, kataṁ vo taṁ mayā.


pli: Etāni, bhikkhave, rukkhamūlāni, etāni suññāgārāni. Jhāyatha, bhikkhave, mā pamādattha; mā pacchāvippaṭisārino ahuvattha. Ayaṁ vo amhākaṁ anusāsanī”ti.


pli: Paṭhamaṁ.


title_pli: Saṁyutta Nikāya 35.147 15. Navapurāṇavagga

pli: Saṁyutta Nikāya 35.147


pli: 15. Navapurāṇavagga


pli: Aniccanibbānasappāyasutta


pli: “Nibbānasappāyaṁ vo, bhikkhave, paṭipadaṁ desessāmi.


pli: Taṁ suṇātha …pe…


pli: katamā ca sā, bhikkhave, nibbānasappāyā paṭipadā?


pli: Idha, bhikkhave, bhikkhu cakkhuṁ aniccanti passati, rūpā aniccāti passati, cakkhuviññāṇaṁ aniccanti passati, cakkhusamphasso aniccoti passati. Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccanti passati …pe…


pli: jivhā aniccāti passati, rasā aniccāti passati, jivhāviññāṇaṁ aniccanti passati, jivhāsamphasso aniccoti passati, yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccanti passati …pe…


pli: mano aniccoti passati, dhammā aniccāti passati, manoviññāṇaṁ aniccanti passati, manosamphasso aniccoti passati, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccanti passati.


pli: Ayaṁ kho sā, bhikkhave, nibbānasappāyā paṭipadā”ti.


pli: Dutiyaṁ.


title_pli: Saṁyutta Nikāya 35.148 15. Navapurāṇavagga

pli: Saṁyutta Nikāya 35.148


pli: Dukkhanibbānasappāyasutta


pli: Idha, bhikkhave, cakkhuṁ dukkhanti passati, rūpā dukkhāti passati, cakkhuviññāṇaṁ dukkhanti passati, cakkhusamphasso dukkhoti passati, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhanti passati …pe…


pli: jivhā dukkhāti passati …pe…


pli: mano dukkhoti passati, dhammā dukkhāti passati, manoviññāṇaṁ dukkhanti passati, manosamphasso dukkhoti passati, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhanti passati.


pli: Tatiyaṁ.


title_pli: Saṁyutta Nikāya 35.149 15. Navapurāṇavagga

pli: Saṁyutta Nikāya 35.149


pli: 15. Navapurāṇavagga


pli: Anattanibbānasappāyasutta


pli: “Nibbānasappāyaṁ vo, bhikkhave, paṭipadaṁ desessāmi.


pli: Taṁ suṇātha …pe…


pli: katamā ca sā, bhikkhave, nibbānasappāyā paṭipadā?


pli: Idha, bhikkhave, bhikkhu cakkhuṁ anattāti passati, rūpā anattāti passati, cakkhuviññāṇaṁ anattāti passati, cakkhusamphasso anattāti passati, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattāti passati …pe…


pli: mano anattāti passati, dhammā anattāti passati, manoviññāṇaṁ anattāti passati, manosamphasso anattāti passati, yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattāti passati.


pli: Catutthaṁ.


title_pli: Saṁyutta Nikāya 35.15 2. Yamakavagga

pli: Saṁyutta Nikāya 35.15


pli: 2. Yamakavagga


pli: Paṭhamaassādapariyesanasutta


pli: “Cakkhussāhaṁ, bhikkhave, assādapariyesanaṁ acariṁ.


pli: Yo cakkhussa assādo tadajjhagamaṁ.


pli: Yāvatā cakkhussa assādo paññāya me so sudiṭṭho.


pli: Cakkhussāhaṁ, bhikkhave, ādīnavapariyesanaṁ acariṁ.


pli: Yo cakkhussa ādīnavo tadajjhagamaṁ.


pli: Yāvatā cakkhussa ādīnavo paññāya me so sudiṭṭho.


pli: Cakkhussāhaṁ, bhikkhave, nissaraṇapariyesanaṁ acariṁ.


pli: Yaṁ cakkhussa nissaraṇaṁ tadajjhagamaṁ.


pli: Yāvatā cakkhussa nissaraṇaṁ, paññāya me taṁ sudiṭṭhaṁ.


pli: Sotassāhaṁ, bhikkhave …


pli: ghānassāhaṁ, bhikkhave …


pli: jivhāyāhaṁ bhikkhave, assādapariyesanaṁ acariṁ.


pli: Yo jivhāya assādo tadajjhagamaṁ.


pli: Yāvatā jivhāya assādo paññāya me so sudiṭṭho.


pli: Jivhāyāhaṁ, bhikkhave, ādīnavapariyesanaṁ acariṁ.


pli: Yo jivhāya ādīnavo tadajjhagamaṁ.


pli: Yāvatā jivhāya ādīnavo paññāya me so sudiṭṭho.


pli: Jivhāyāhaṁ, bhikkhave, nissaraṇapariyesanaṁ acariṁ.


pli: Yaṁ jivhāya nissaraṇaṁ tadajjhagamaṁ.


pli: Yāvatā jivhāya nissaraṇaṁ, paññāya me taṁ sudiṭṭhaṁ …pe…


pli: manassāhaṁ, bhikkhave, assādapariyesanaṁ acariṁ.


pli: Yo manassa assādo tadajjhagamaṁ.


pli: Yāvatā manassa assādo paññāya me so sudiṭṭho.


pli: Manassāhaṁ, bhikkhave, ādīnavapariyesanaṁ acariṁ.


pli: Yo manassa ādīnavo tadajjhagamaṁ.


pli: Yāvatā manassa ādīnavo paññāya me so sudiṭṭho.


pli: Manassāhaṁ, bhikkhave, nissaraṇapariyesanaṁ acariṁ.


pli: Yaṁ manassa nissaraṇaṁ tadajjhagamaṁ.


pli: Yāvatā manassa nissaraṇaṁ, paññāya me taṁ sudiṭṭhaṁ.


pli: Yāvakīvañcāhaṁ, bhikkhave, imesaṁ channaṁ ajjhattikānaṁ āyatanānaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ nābbhaññāsiṁ …pe…


pli: paccaññāsiṁ.


pli: Ñāṇañca pana me dassanaṁ udapādi:


pli: ‘akuppā me vimutti, ayamantimā jāti, natthi dāni punabbhavo’”ti.


pli: Tatiyaṁ.


title_pli: Saṁyutta Nikāya 35.150 15. Navapurāṇavagga

pli: Saṁyutta Nikāya 35.150


pli: 15. Navapurāṇavagga


pli: Nibbānasappāyapaṭipadāsutta


pli: “Nibbānasappāyaṁ vo, bhikkhave, paṭipadaṁ desessāmi.


pli: Taṁ suṇātha …pe…


pli: katamā ca sā, bhikkhave, nibbānasappāyā paṭipadā?


pli: Taṁ kiṁ maññatha, bhikkhave,


pli: cakkhu niccaṁ vā aniccaṁ vā”ti?


pli: “Aniccaṁ, bhante”.


pli: “Yaṁ panāniccaṁ dukkhaṁ vā taṁ sukhaṁ vā”ti?


pli: “Dukkhaṁ, bhante”.


pli: “Yaṁ panāniccaṁ dukkhaṁ vipariṇāmadhammaṁ, kallaṁ nu taṁ samanupassituṁ:


pli: ‘etaṁ mama, esohamasmi, eso me attā’”ti?


pli: “No hetaṁ, bhante”.


pli: “Rūpā niccā vā aniccā vā”ti?


pli: “Aniccā, bhante”.


pli: “Cakkhuviññāṇaṁ …


pli: cakkhusamphasso …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi niccaṁ vā aniccaṁ vā”ti?


pli: “Evaṁ passaṁ, bhikkhave, sutavā ariyasāvako cakkhusmimpi nibbindati, rūpesupi nibbindati, cakkhuviññāṇepi nibbindati, cakkhusamphassepi nibbindati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tasmimpi nibbindati.


pli: Nibbindaṁ virajjati; virāgā vimuccati …pe…


pli: nāparaṁ itthattāyāti pajānāti.


pli: Ayaṁ kho sā, bhikkhave, nibbānasappāyā paṭipadā”ti.


pli: Pañcamaṁ.


title_pli: Saṁyutta Nikāya 35.151 15. Navapurāṇavagga

pli: Saṁyutta Nikāya 35.151


pli: 15. Navapurāṇavagga


pli: Antevāsikasutta


pli: “Anantevāsikamidaṁ, bhikkhave, brahmacariyaṁ vussati anācariyakaṁ.


pli: Santevāsiko, bhikkhave, bhikkhu sācariyako dukkhaṁ na phāsu viharati.


pli: Anantevāsiko, bhikkhave, bhikkhu anācariyako sukhaṁ phāsu viharati.


pli: Kathañca, bhikkhu, santevāsiko sācariyako dukkhaṁ na phāsu viharati?


pli: Idha, bhikkhave, bhikkhuno cakkhunā rūpaṁ disvā uppajjanti pāpakā akusalā dhammā sarasaṅkappā saṁyojaniyā.


pli: Tyāssa anto vasanti, antassa vasanti pāpakā akusalā dhammāti.


pli: Tasmā santevāsikoti vuccati.


pli: Te naṁ samudācaranti, samudācaranti naṁ pāpakā akusalā dhammāti.


pli: Tasmā sācariyakoti vuccati …pe….


pli: Puna caparaṁ, bhikkhave, bhikkhuno jivhāya rasaṁ sāyitvā uppajjanti pāpakā akusalā dhammā sarasaṅkappā saṁyojaniyā.


pli: Te naṁ samudācaranti, samudācaranti naṁ pāpakā akusalā dhammāti. Tasmā sācariyakoti vuccati …pe….


pli: Puna caparaṁ, bhikkhave, bhikkhuno manasā dhammaṁ viññāya uppajjanti pāpakā akusalā dhammā sarasaṅkappā saṁyojaniyā.


pli: Tasmā sācariyakoti vuccati.


pli: Evaṁ kho, bhikkhave, bhikkhu santevāsiko sācariyako dukkhaṁ, na phāsu viharati.


pli: Kathañca, bhikkhave, bhikkhu anantevāsiko anācariyako sukhaṁ phāsu viharati?


pli: Idha, bhikkhave, bhikkhuno cakkhunā rūpaṁ disvā na uppajjanti pāpakā akusalā dhammā sarasaṅkappā saṁyojaniyā.


pli: Tyāssa na anto vasanti, nāssa anto vasanti pāpakā akusalā dhammāti.


pli: Tasmā anantevāsikoti vuccati.


pli: Te naṁ na samudācaranti, na samudācaranti naṁ pāpakā akusalā dhammāti.


pli: Tasmā anācariyakoti vuccati …pe….


pli: Puna caparaṁ, bhikkhave, bhikkhuno jivhāya rasaṁ sāyitvā na uppajjanti pāpakā akusalā dhammā sarasaṅkappā saṁyojaniyā.


pli: Te naṁ na samudācaranti, na samudācaranti naṁ pāpakā akusalā dhammāti. Tasmā anācariyakoti vuccati …pe….


pli: Puna caparaṁ, bhikkhave, bhikkhuno manasā dhammaṁ viññāya na uppajjanti pāpakā akusalā dhammā sarasaṅkappā saṁyojaniyā.


pli: Tasmā anācariyakoti vuccati.


pli: Evaṁ kho, bhikkhave, bhikkhu anantevāsiko anācariyako sukhaṁ phāsu viharati.


pli: Anantevāsikamidaṁ, bhikkhave, brahmacariyaṁ vussati.


pli: Anācariyakaṁ santevāsiko, bhikkhave, bhikkhu sācariyako dukkhaṁ, na phāsu viharati.


pli: Anantevāsiko, bhikkhave, bhikkhu anācariyako sukhaṁ phāsu viharatī”ti.


pli: Chaṭṭhaṁ.


title_pli: Saṁyutta Nikāya 35.152 15. Navapurāṇavagga

pli: Saṁyutta Nikāya 35.152


pli: 15. Navapurāṇavagga


pli: Kimatthiyabrahmacariyasutta


pli: “Sace vo, bhikkhave, aññatitthiyā paribbājakā evaṁ puccheyyuṁ:


pli: ‘kimatthiyaṁ, āvuso, samaṇe gotame brahmacariyaṁ vussatī’ti?


pli: Evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyātha:


pli: ‘dukkhassa kho, āvuso, pariññāya bhagavati brahmacariyaṁ vussatī’ti.


pli: Sace pana vo, bhikkhave, aññatitthiyā paribbājakā evaṁ puccheyyuṁ:


pli: ‘katamaṁ panāvuso, dukkhaṁ, yassa pariññāya samaṇe gotame brahmacariyaṁ vussatī’ti?


pli: ‘Cakkhu kho, āvuso, dukkhaṁ;


pli: tassa pariññāya bhagavati brahmacariyaṁ vussati.


pli: Rūpā dukkhā;


pli: tesaṁ pariññāya bhagavati brahmacariyaṁ vussati.


pli: Cakkhuviññāṇaṁ dukkhaṁ;


pli: Cakkhusamphasso dukkho;


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhaṁ;


pli: tassa pariññāya bhagavati brahmacariyaṁ vussati …pe…


pli: jivhā dukkhā …


pli: mano dukkho;


pli: tassa pariññāya bhagavati brahmacariyaṁ vussati …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhaṁ;


pli: Idaṁ kho, āvuso, dukkhaṁ;


pli: yassa pariññāya bhagavati brahmacariyaṁ vussatī’ti.


pli: Evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyāthā”ti.


pli: Sattamaṁ.


title_pli: Saṁyutta Nikāya 35.153 15. Navapurāṇavagga

pli: Saṁyutta Nikāya 35.153


pli: 15. Navapurāṇavagga


pli: Atthinukhopariyāyasutta


pli: “Atthi nu kho, bhikkhave, pariyāyo yaṁ pariyāyaṁ āgamma bhikkhu aññatreva saddhāya, aññatra ruciyā, aññatra anussavā, aññatra ākāraparivitakkā, aññatra diṭṭhinijjhānakkhantiyā aññaṁ byākareyya:


pli: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāmī”ti?


pli: “Bhagavaṁmūlakā no, bhante, dhammā, bhagavaṁnettikā bhagavaṁpaṭisaraṇā. Sādhu vata, bhante, bhagavantaṁyeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, bhikkhave, suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “atthi, bhikkhave, pariyāyo yaṁ pariyāyaṁ āgamma bhikkhu aññatreva saddhāya, aññatra ruciyā, aññatra anussavā, aññatra ākāraparivitakkā, aññatra diṭṭhinijjhānakkhantiyā aññaṁ byākareyya:


pli: ‘“khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti pajānāmī’ti.


pli: Katamo ca, bhikkhave, pariyāyo, yaṁ pariyāyaṁ āgamma bhikkhu aññatreva saddhāya …pe… aññatra diṭṭhinijjhānakkhantiyā aññaṁ byākaroti: ‘khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyāti pajānāmī’ti?


pli: Idha, bhikkhave, bhikkhu cakkhunā rūpaṁ disvā santaṁ vā ajjhattaṁ rāgadosamohaṁ, atthi me ajjhattaṁ rāgadosamohoti pajānāti;


pli: asantaṁ vā ajjhattaṁ rāgadosamohaṁ, natthi me ajjhattaṁ rāgadosamohoti pajānāti.


pli: Yaṁ taṁ, bhikkhave, bhikkhu cakkhunā rūpaṁ disvā santaṁ vā ajjhattaṁ rāgadosamohaṁ, atthi me ajjhattaṁ rāgadosamohoti pajānāti; asantaṁ vā ajjhattaṁ rāgadosamohaṁ, natthi me ajjhattaṁ rāgadosamohoti pajānāti. Api nu me, bhikkhave, dhammā saddhāya vā veditabbā, ruciyā vā veditabbā, anussavena vā veditabbā, ākāraparivitakkena vā veditabbā, diṭṭhinijjhānakkhantiyā vā veditabbā”ti?


pli: “No hetaṁ, bhante”.


pli: “Nanume, bhikkhave, dhammā paññāya disvā veditabbā”ti?


pli: “Evaṁ, bhante”.


pli: “Ayaṁ kho, bhikkhave, pariyāyo yaṁ pariyāyaṁ āgamma bhikkhu aññatreva saddhāya, aññatra ruciyā, aññatra anussavā, aññatra ākāraparivitakkā, aññatra diṭṭhinijjhānakkhantiyā aññaṁ byākaroti:


pli: ‘“khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti pajānāmī’ti …pe….


pli: Puna caparaṁ, bhikkhave, bhikkhu jivhāya rasaṁ sāyitvā santaṁ vā ajjhattaṁ …pe… rāgadosamohoti pajānāti; asantaṁ vā ajjhattaṁ rāgadosamohaṁ, natthi me ajjhattaṁ rāgadosamohoti pajānāti.


pli: Yaṁ taṁ, bhikkhave, jivhāya rasaṁ sāyitvā santaṁ vā ajjhattaṁ rāgadosamohaṁ, atthi me ajjhattaṁ rāgadosamohoti pajānāti; asantaṁ vā ajjhattaṁ rāgadosamohaṁ, natthi me ajjhattaṁ rāgadosamohoti pajānāti; api nu me, bhikkhave, dhammā saddhāya vā veditabbā, ruciyā vā veditabbā, anussavena vā veditabbā, ākāraparivitakkena vā veditabbā, diṭṭhinijjhānakkhantiyā vā veditabbā”ti?


pli: “Ayampi kho, bhikkhave, pariyāyo yaṁ pariyāyaṁ āgamma bhikkhu aññatreva saddhāya, aññatra ruciyā, aññatra anussavā, aññatra ākāraparivitakkā, aññatra diṭṭhinijjhānakkhantiyā aññaṁ byākaroti: ‘“khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti pajānāmī’ti …pe….


pli: Puna caparaṁ, bhikkhave, bhikkhu manasā dhammaṁ viññāya santaṁ vā ajjhattaṁ rāgadosamohaṁ, atthi me ajjhattaṁ rāgadosamohoti pajānāti;


pli: Yaṁ taṁ, bhikkhave, bhikkhu manasā dhammaṁ viññāya santaṁ vā ajjhattaṁ rāgadosamohaṁ, atthi me ajjhattaṁ rāgadosamohoti pajānāti; asantaṁ vā ajjhattaṁ rāgadosamohaṁ, natthi me ajjhattaṁ rāgadosamohoti pajānāti; api nu me, bhikkhave, dhammā saddhāya vā veditabbā, ruciyā vā veditabbā, anussavena vā veditabbā, ākāraparivitakkena vā veditabbā, diṭṭhinijjhānakkhantiyā vā veditabbā”ti?


pli: “Ayampi kho, bhikkhave, pariyāyo yaṁ pariyāyaṁ āgamma bhikkhu aññatreva saddhāya, aññatra ruciyā, aññatra anussavā, aññatra ākāraparivitakkā, aññatra diṭṭhinijjhānakkhantiyā aññaṁ byākaroti:


pli: Aṭṭhamaṁ.


title_pli: Saṁyutta Nikāya 35.154 15. Navapurāṇavagga

pli: Saṁyutta Nikāya 35.154


pli: 15. Navapurāṇavagga


pli: Indriyasampannasutta


pli: Atha kho aññataro bhikkhu yena bhagavā tenupasaṅkami …pe… ekamantaṁ nisinno kho so bhikkhu bhagavantaṁ etadavoca:


pli: “‘indriyasampanno, indriyasampanno’ti, bhante, vuccati.


pli: Kittāvatā nu kho, bhante, indriyasampanno hotī”ti?


pli: “Cakkhundriye ce, bhikkhu, udayabbayānupassī viharanto cakkhundriye nibbindati …pe…


pli: jivhindriye ce, bhikkhu, udayabbayānupassī viharanto jivhindriye nibbindati …pe…


pli: manindriye ce, bhikkhu, udayabbayānupassī viharanto manindriye nibbindati.


pli: Nibbindaṁ virajjati …pe… vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānāti.


pli: Ettāvatā kho, bhikkhu, indriyasampanno hotī”ti.


pli: Navamaṁ.


title_pli: Saṁyutta Nikāya 35.155 15. Navapurāṇavagga

pli: Saṁyutta Nikāya 35.155


pli: Dhammakathikapucchasutta


pli: “‘dhammakathiko, dhammakathiko’ti, bhante, vuccati.


pli: Kittāvatā nu kho, bhante, dhammakathiko hotī”ti?


pli: “Cakkhussa ce, bhikkhu, nibbidāya virāgāya nirodhāya dhammaṁ deseti, ‘dhammakathiko bhikkhū’ti alaṁvacanāya.


pli: Cakkhussa ce, bhikkhu, nibbidāya virāgāya nirodhāya paṭipanno hoti, ‘dhammānudhammappaṭipanno bhikkhū’ti alaṁvacanāya.


pli: Cakkhussa ce, bhikkhu, nibbidā virāgā nirodhā anupādāvimutto hoti, ‘diṭṭhadhammanibbānappatto bhikkhū’ti alaṁvacanāya …pe…


pli: jivhāya ce, bhikkhu, nibbidāya virāgāya nirodhāya dhammaṁ deseti, ‘dhammakathiko bhikkhū’ti alaṁvacanāya …pe…


pli: manassa ce, bhikkhu, nibbidāya virāgāya nirodhāya dhammaṁ deseti, ‘dhammakathiko bhikkhū’ti alaṁvacanāya.


pli: Manassa ce, bhikkhu, nibbidāya virāgāya nirodhāya paṭipanno hoti, ‘dhammānudhammappaṭipanno bhikkhū’ti alaṁvacanāya.


pli: Manassa ce, bhikkhu, nibbidā virāgā nirodhā anupādāvimutto hoti, ‘diṭṭhadhammanibbānappatto bhikkhū’ti alaṁvacanāyā”ti.


pli: Dasamaṁ.


pli: Navapurāṇavaggo pañcamo.


pli: Tassuddānaṁ


pli: Kammaṁ cattāri sappāyā,


pli: anantevāsi kimatthiyā;


pli: Atthi nu kho pariyāyo,


pli: indriyakathikena cāti.


pli: Tassa vagguddānaṁ


pli: Yogakkhemi ca loko ca,


pli: Gahapati devadahena ca;


pli: Navapurāṇena paṇṇāso,


pli: Tatiyo tena vuccatīti.


title_pli: Saṁyutta Nikāya 35.156 16. Nandikkhayavagga

pli: Saṁyutta Nikāya 35.156


pli: 16. Nandikkhayavagga


pli: Ajjhattanandikkhayasutta


pli: “Aniccaṁyeva, bhikkhave, bhikkhu cakkhuṁ aniccanti passati, sāssa hoti sammādiṭṭhi.


pli: Sammā passaṁ nibbindati.


pli: Nandikkhayā rāgakkhayo;


pli: rāgakkhayā nandikkhayo.


pli: Nandirāgakkhayā cittaṁ suvimuttanti vuccati …pe…


pli: aniccaṁyeva, bhikkhave, bhikkhu jivhaṁ aniccanti passati, sāssa hoti sammādiṭṭhi.


pli: rāgakkhayā …pe…


pli: cittaṁ suvimuttanti vuccati …pe…


pli: aniccaṁyeva, bhikkhave, bhikkhu manaṁ aniccanti passati, sāssa hoti sammādiṭṭhi.


pli: Nandirāgakkhayā cittaṁ suvimuttanti vuccatī”ti.


pli: Paṭhamaṁ.


title_pli: Saṁyutta Nikāya 35.157 16. Nandikkhayavagga

pli: Saṁyutta Nikāya 35.157


pli: Bāhiranandikkhayasutta


pli: “Anicceyeva, bhikkhave, bhikkhu rūpe aniccāti passati, sāssa hoti sammādiṭṭhi.


pli: Nandirāgakkhayā cittaṁ suvimuttanti vuccati.


pli: Anicceyeva, bhikkhave, bhikkhu sadde …


pli: gandhe …


pli: rase …


pli: phoṭṭhabbe …


pli: dhamme aniccāti passati, sāssa hoti sammādiṭṭhi.


pli: Sammā passaṁ nibbindati.


pli: Nandikkhayā rāgakkhayo;


pli: rāgakkhayā nandikkhayo.


pli: Dutiyaṁ.


title_pli: Saṁyutta Nikāya 35.158 16. Nandikkhayavagga

pli: Saṁyutta Nikāya 35.158


pli: 16. Nandikkhayavagga


pli: Ajjhattaaniccanandikkhayasutta


pli: “Cakkhuṁ, bhikkhave, yoniso manasi karotha, cakkhāniccatañca yathābhūtaṁ samanupassatha.


pli: Cakkhuṁ, bhikkhave, bhikkhu yoniso manasikaronto, cakkhāniccatañca yathābhūtaṁ samanupassanto cakkhusmimpi nibbindati.


pli: Sotaṁ, bhikkhave, yoniso manasi karotha …


pli: ghānaṁ …


pli: jivhaṁ, bhikkhave, yoniso manasi karotha, jivhāniccatañca yathābhūtaṁ samanupassatha.


pli: Jivhaṁ, bhikkhave, bhikkhu yoniso manasikaronto, jivhāniccatañca yathābhūtaṁ samanupassanto jivhāyapi nibbindati.


pli: Nandirāgakkhayā cittaṁ suvimuttanti vuccati.


pli: Kāyaṁ …


pli: manaṁ, bhikkhave, yoniso manasi karotha, manāniccatañca yathābhūtaṁ samanupassatha.


pli: Manaṁ, bhikkhave, bhikkhu yoniso manasikaronto, manāniccatañca yathābhūtaṁ samanupassanto manasmimpi nibbindati.


pli: Nandirāgakkhayā cittaṁ suvimuttanti vuccatī”ti.


pli: Tatiyaṁ.


title_pli: Saṁyutta Nikāya 35.159 16. Nandikkhayavagga

pli: Saṁyutta Nikāya 35.159


pli: Bāhiraaniccanandikkhayasutta


pli: “Rūpe, bhikkhave, yoniso manasi karotha, rūpāniccatañca yathābhūtaṁ samanupassatha.


pli: Rūpe, bhikkhave, bhikkhu yoniso manasikaronto, rūpāniccatañca yathābhūtaṁ samanupassanto rūpesupi nibbindati.


pli: Nandikkhayā rāgakkhayo;


pli: rāgakkhayā nandikkhayo.


pli: Sadde …


pli: gandhe …


pli: rase …


pli: phoṭṭhabbe …


pli: dhamme, bhikkhave, yoniso manasi karotha, dhammāniccatañca yathābhūtaṁ samanupassatha.


pli: Dhamme, bhikkhave, bhikkhu yoniso manasikaronto, dhammāniccatañca yathābhūtaṁ samanupassanto dhammesupi nibbindati.


pli: Catutthaṁ.


title_pli: Saṁyutta Nikāya 35.16 2. Yamakavagga

pli: Saṁyutta Nikāya 35.16


pli: 2. Yamakavagga


pli: Dutiyaassādapariyesanasutta


pli: “Rūpānāhaṁ, bhikkhave, assādapariyesanaṁ acariṁ.


pli: Yo rūpānaṁ assādo tadajjhagamaṁ.


pli: Yāvatā rūpānaṁ assādo paññāya me so sudiṭṭho.


pli: Rūpānāhaṁ, bhikkhave, ādīnavapariyesanaṁ acariṁ.


pli: Yo rūpānaṁ ādīnavo tadajjhagamaṁ.


pli: Yāvatā rūpānaṁ ādīnavo paññāya me so sudiṭṭho.


pli: Rūpānāhaṁ, bhikkhave, nissaraṇapariyesanaṁ acariṁ.


pli: Yaṁ rūpānaṁ nissaraṇaṁ tadajjhagamaṁ.


pli: Yāvatā rūpānaṁ nissaraṇaṁ, paññāya me taṁ sudiṭṭhaṁ.


pli: Saddānāhaṁ, bhikkhave …


pli: gandhānāhaṁ, bhikkhave …


pli: rasānāhaṁ, bhikkhave …


pli: phoṭṭhabbānāhaṁ, bhikkhave …


pli: dhammānāhaṁ, bhikkhave, assādapariyesanaṁ acariṁ.


pli: Yo dhammānaṁ assādo tadajjhagamaṁ.


pli: Yāvatā dhammānaṁ assādo paññāya me so sudiṭṭho.


pli: Dhammānāhaṁ, bhikkhave, ādīnavapariyesanaṁ acariṁ.


pli: Yo dhammānaṁ ādīnavo tadajjhagamaṁ.


pli: Yāvatā dhammānaṁ ādīnavo paññāya me so sudiṭṭho.


pli: Dhammānāhaṁ, bhikkhave, nissaraṇapariyesanaṁ acariṁ.


pli: Yaṁ dhammānaṁ nissaraṇaṁ tadajjhagamaṁ.


pli: Yāvatā dhammānaṁ nissaraṇaṁ, paññāya me taṁ sudiṭṭhaṁ.


pli: Yāvakīvañcāhaṁ, bhikkhave, imesaṁ channaṁ bāhirānaṁ āyatanānaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ nābbhaññāsiṁ …pe… paccaññāsiṁ.


pli: Ñāṇañca pana me dassanaṁ udapādi:


pli: ‘akuppā me vimutti, ayamantimā jāti, natthi dāni punabbhavo’”ti.


pli: Catutthaṁ.


title_pli: Saṁyutta Nikāya 35.160 16. Nandikkhayavagga

pli: Saṁyutta Nikāya 35.160


pli: 16. Nandikkhayavagga


pli: Jīvakambavanasamādhisutta


pli: Ekaṁ samayaṁ bhagavā rājagahe viharati jīvakambavane.


pli: Tatra kho bhagavā bhikkhū āmantesi:


pli: “bhikkhavo”ti …pe…


pli: “samādhiṁ, bhikkhave, bhāvetha.


pli: Samāhitassa, bhikkhave, bhikkhuno yathābhūtaṁ okkhāyati.


pli: Kiñca yathābhūtaṁ okkhāyati?


pli: Cakkhuṁ aniccanti yathābhūtaṁ okkhāyati, rūpā aniccāti yathābhūtaṁ okkhāyati, cakkhuviññāṇaṁ aniccanti yathābhūtaṁ okkhāyati, cakkhusamphasso aniccoti yathābhūtaṁ okkhāyati, yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccanti yathābhūtaṁ okkhāyati …pe…


pli: jivhā aniccāti yathābhūtaṁ okkhāyati …pe…


pli: mano aniccoti yathābhūtaṁ okkhāyati, dhammā aniccāti yathābhūtaṁ okkhāyati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccanti yathābhūtaṁ okkhāyati.


pli: Samādhiṁ, bhikkhave, bhāvetha.


pli: Samāhitassa, bhikkhave, bhikkhuno yathābhūtaṁ okkhāyatī”ti.


pli: Pañcamaṁ.


title_pli: Saṁyutta Nikāya 35.161 16. Nandikkhayavagga

pli: Saṁyutta Nikāya 35.161


pli: Jīvakambavanapaṭisallānasutta


pli: Tatra kho bhagavā bhikkhū āmantesi …pe…


pli: Paṭisallīnassa, bhikkhave, bhikkhuno yathābhūtaṁ okkhāyati.


pli: mano aniccoti yathābhūtaṁ okkhāyati, dhammā …


pli: manoviññāṇaṁ …


pli: manosamphasso …


pli: Paṭisallāne, bhikkhave, yogamāpajjatha.


pli: Paṭisallīnassa, bhikkhave, bhikkhuno yathābhūtaṁ okkhāyatī”ti.


pli: Chaṭṭhaṁ.


title_pli: Saṁyutta Nikāya 35.162 16. Nandikkhayavagga

pli: Saṁyutta Nikāya 35.162


pli: 16. Nandikkhayavagga


pli: Koṭṭhikaaniccasutta


pli: Atha kho āyasmā mahākoṭṭhiko yena bhagavā tenupasaṅkami …pe… ekamantaṁ nisinno kho āyasmā koṭṭhiko bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Yaṁ kho, koṭṭhika, aniccaṁ tatra te chando pahātabbo.


pli: Kiñca, koṭṭhika, aniccaṁ?


pli: Cakkhu kho, koṭṭhika, aniccaṁ; tatra te chando pahātabbo.


pli: Rūpā aniccā; tatra te chando pahātabbo.


pli: Cakkhuviññāṇaṁ aniccaṁ; tatra te chando pahātabbo.


pli: Cakkhusamphasso anicco; tatra te chando pahātabbo.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ; tatra te chando pahātabbo …pe…


pli: jivhā aniccā; tatra te chando pahātabbo.


pli: Rasā aniccā; tatra te chando pahātabbo.


pli: Jivhāviññāṇaṁ aniccaṁ; tatra te chando pahātabbo.


pli: Jivhāsamphasso anicco; tatra te chando pahātabbo.


pli: Yampidaṁ jivhāsamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ; tatra te chando pahātabbo …pe…


pli: mano anicco; tatra te chando pahātabbo.


pli: Dhammā aniccā; tatra te chando pahātabbo.


pli: Manoviññāṇaṁ aniccaṁ; tatra te chando pahātabbo.


pli: Manosamphasso anicco; tatra te chando pahātabbo.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccaṁ; tatra te chando pahātabbo.


pli: Yaṁ kho, koṭṭhika, aniccaṁ tatra te chando pahātabbo”ti.


pli: Sattamaṁ.


title_pli: Saṁyutta Nikāya 35.163 16. Nandikkhayavagga

pli: Saṁyutta Nikāya 35.163


pli: 16. Nandikkhayavagga


pli: Koṭṭhikadukkhasutta


pli: Atha kho āyasmā mahākoṭṭhiko …pe… bhagavantaṁ etadavoca:


pli: “sādhu me, bhante …pe… vihareyyan”ti.


pli: “Yaṁ kho, koṭṭhika, dukkhaṁ tatra te chando pahātabbo.


pli: Kiñca, koṭṭhika, dukkhaṁ?


pli: Cakkhu kho, koṭṭhika, dukkhaṁ; tatra te chando pahātabbo.


pli: Rūpā dukkhā; tatra te chando pahātabbo.


pli: Cakkhuviññāṇaṁ dukkhaṁ; tatra te chando pahātabbo.


pli: Cakkhusamphasso dukkho; tatra te chando pahātabbo.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhaṁ; tatra te chando pahātabbo …pe…


pli: jivhā dukkhā; tatra te chando pahātabbo …pe…


pli: mano dukkho; tatra te chando pahātabbo.


pli: Dhammā dukkhā; tatra te chando pahātabbo.


pli: Manoviññāṇaṁ dukkhaṁ; tatra te chando pahātabbo.


pli: Manosamphasso dukkho; tatra te chando pahātabbo.


pli: Yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhaṁ; tatra te chando pahātabbo.


pli: Yaṁ kho, koṭṭhika, dukkhaṁ tatra te chando pahātabbo”ti.


pli: Aṭṭhamaṁ.


title_pli: Saṁyutta Nikāya 35.164 16. Nandikkhayavagga

pli: Saṁyutta Nikāya 35.164


pli: 16. Nandikkhayavagga


pli: Koṭṭhikaanattasutta


pli: Ekamantaṁ …pe…


pli: vihareyyanti.


pli: “Yo kho, koṭṭhika, anattā tatra te chando pahātabbo.


pli: Ko ca, koṭṭhika, anattā?


pli: Cakkhu kho, koṭṭhika, anattā; tatra te chando pahātabbo.


pli: Rūpā anattā; tatra te chando pahātabbo.


pli: Cakkhuviññāṇaṁ anattā; tatra te chando pahātabbo.


pli: Cakkhusamphasso anattā; tatra te chando pahātabbo.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattā; tatra te chando pahātabbo …pe…


pli: jivhā anattā; tatra te chando pahātabbo …pe…


pli: mano anattā; tatra te chando pahātabbo.


pli: Dhammā anattā; tatra te chando pahātabbo.


pli: Manoviññāṇaṁ …


pli: manosamphasso …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattā; tatra te chando pahātabbo.


pli: Yo kho, koṭṭhika, anattā, tatra te chando pahātabbo”ti.


pli: Navamaṁ.


title_pli: Saṁyutta Nikāya 35.165 16. Nandikkhayavagga

pli: Saṁyutta Nikāya 35.165


pli: 16. Nandikkhayavagga


pli: Micchādiṭṭhipahānasutta


pli: Atha kho aññataro bhikkhu yena bhagavā tenupasaṅkami …pe…


pli: ekamantaṁ nisinno so bhikkhu bhagavantaṁ etadavoca:


pli: “kathaṁ nu kho, bhante, jānato kathaṁ passato micchādiṭṭhi pahīyatī”ti?


pli: “Cakkhuṁ kho, bhikkhu, aniccato jānato passato micchādiṭṭhi pahīyati.


pli: Rūpe aniccato jānato passato micchādiṭṭhi pahīyati.


pli: Cakkhuviññāṇaṁ aniccato jānato passato micchādiṭṭhi pahīyati.


pli: Cakkhusamphassaṁ aniccato jānato passato micchādiṭṭhi pahīyati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi aniccato jānato passato micchādiṭṭhi pahīyati.


pli: Evaṁ kho, bhikkhu, jānato evaṁ passato micchādiṭṭhi pahīyatī”ti.


pli: Dasamaṁ.


title_pli: Saṁyutta Nikāya 35.166 16. Nandikkhayavagga

pli: Saṁyutta Nikāya 35.166


pli: Sakkāyadiṭṭhipahānasutta


pli: Atha kho aññataro bhikkhu …pe…


pli: etadavoca:


pli: “kathaṁ nu kho, bhante, jānato kathaṁ passato sakkāyadiṭṭhi pahīyatī”ti?


pli: “Cakkhuṁ kho, bhikkhu, dukkhato jānato passato sakkāyadiṭṭhi pahīyati.


pli: Rūpe dukkhato jānato passato sakkāyadiṭṭhi pahīyati.


pli: Cakkhuviññāṇaṁ dukkhato jānato passato sakkāyadiṭṭhi pahīyati.


pli: Cakkhusamphassaṁ dukkhato jānato passato sakkāyadiṭṭhi pahīyati …pe…


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi dukkhato jānato passato sakkāyadiṭṭhi pahīyati.


pli: Evaṁ kho, bhikkhu, jānato evaṁ passato sakkāyadiṭṭhi pahīyatī”ti.


pli: Ekādasamaṁ.


title_pli: Saṁyutta Nikāya 35.167 16. Nandikkhayavagga

pli: Saṁyutta Nikāya 35.167


pli: 16. Nandikkhayavagga


pli: Attānudiṭṭhipahānasutta


pli: “kathaṁ nu kho, bhante, jānato kathaṁ passato attānudiṭṭhi pahīyatī”ti?


pli: “Cakkhuṁ kho, bhikkhu, anattato jānato passato attānudiṭṭhi pahīyati.


pli: Rūpe anattato jānato passato attānudiṭṭhi pahīyati.


pli: Cakkhuviññāṇaṁ anattato jānato passato attānudiṭṭhi pahīyati.


pli: Cakkhusamphassaṁ anattato jānato passato attānudiṭṭhi pahīyati.


pli: Yampidaṁ cakkhusamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattato jānato passato attānudiṭṭhi pahīyati …pe…


pli: jivhaṁ anattato jānato passato attānudiṭṭhi pahīyati …pe…


pli: manaṁ anattato jānato passato attānudiṭṭhi pahīyati.


pli: Dhamme …


pli: manoviññāṇaṁ …


pli: manosamphassaṁ …


pli: yampidaṁ manosamphassapaccayā uppajjati vedayitaṁ sukhaṁ vā dukkhaṁ vā adukkhamasukhaṁ vā tampi anattato jānato passato attānudiṭṭhi pahīyatī”ti.


pli: Dvādasamaṁ.


pli: Nandikkhayavaggo paṭhamo.


pli: Tassuddānaṁ


pli: Nandikkhayena cattāro,


pli: jīvakambavane duve;


pli: Koṭṭhikena tayo vuttā,


pli: micchā sakkāya attanoti.


title_pli: Saṁyutta Nikāya 35.168 17. Saṭṭhipeyyālavagga

pli: Saṁyutta Nikāya 35.168


pli: 17. Saṭṭhipeyyālavagga


pli: Ajjhattaaniccachandasutta


pli: “Yaṁ, bhikkhave, aniccaṁ, tatra vo chando pahātabbo.


pli: Kiñca, bhikkhave, aniccaṁ?


pli: Cakkhu, bhikkhave, aniccaṁ; tatra vo chando pahātabbo …pe…


pli: jivhā aniccā; tatra vo chando pahātabbo …pe…


pli: mano anicco; tatra vo chando pahātabbo.


pli: Yaṁ, bhikkhave, aniccaṁ, tatra vo chando pahātabbo”ti.


title_pli: Saṁyutta Nikāya 35.169 17. Saṭṭhipeyyālavagga

pli: Saṁyutta Nikāya 35.169


pli: Ajjhattaaniccarāgasutta


pli: “Yaṁ, bhikkhave, aniccaṁ, tatra vo rāgo pahātabbo.


pli: Cakkhu, bhikkhave, aniccaṁ;


pli: tatra vo rāgo pahātabbo …pe…


pli: jivhā aniccā;


pli: mano anicco;


pli: tatra vo rāgo pahātabbo.


pli: Yaṁ, bhikkhave, aniccaṁ, tatra vo rāgo pahātabbo”ti.


title_pli: Saṁyutta Nikāya 35.17 2. Yamakavagga

pli: Saṁyutta Nikāya 35.17


pli: 2. Yamakavagga


pli: Paṭhamanoceassādasutta


pli: “No cedaṁ, bhikkhave, cakkhussa assādo abhavissa, nayidaṁ sattā cakkhusmiṁ sārajjeyyuṁ.


pli: Yasmā ca kho, bhikkhave, atthi cakkhussa assādo tasmā sattā cakkhusmiṁ sārajjanti.


pli: No cedaṁ, bhikkhave, cakkhussa ādīnavo abhavissa, nayidaṁ sattā cakkhusmiṁ nibbindeyyuṁ.


pli: Yasmā ca kho, bhikkhave, atthi cakkhussa ādīnavo tasmā sattā cakkhusmiṁ nibbindanti.


pli: No cedaṁ, bhikkhave, cakkhussa nissaraṇaṁ abhavissa, nayidaṁ sattā cakkhusmā nissareyyuṁ.


pli: Yasmā ca kho, bhikkhave, atthi cakkhussa nissaraṇaṁ tasmā sattā cakkhusmā nissaranti.


pli: No cedaṁ, bhikkhave, sotassa assādo abhavissa …


pli: no cedaṁ, bhikkhave, ghānassa assādo abhavissa …


pli: no cedaṁ, bhikkhave, jivhāya assādo abhavissa, nayidaṁ sattā jivhāya sārajjeyyuṁ.


pli: Yasmā ca kho, bhikkhave, atthi jivhāya assādo, tasmā sattā jivhāya sārajjanti.


pli: No cedaṁ, bhikkhave, jivhāya ādīnavo abhavissa, nayidaṁ sattā jivhāya nibbindeyyuṁ.


pli: Yasmā ca kho, bhikkhave, atthi jivhāya ādīnavo, tasmā sattā jivhāya nibbindanti.


pli: No cedaṁ, bhikkhave, jivhāya nissaraṇaṁ abhavissa, nayidaṁ sattā jivhāya nissareyyuṁ.


pli: Yasmā ca kho, bhikkhave, atthi jivhāya nissaraṇaṁ, tasmā sattā jivhāya nissaranti.


pli: No cedaṁ, bhikkhave, kāyassa assādo abhavissa …


pli: no cedaṁ, bhikkhave, manassa assādo abhavissa, nayidaṁ sattā manasmiṁ sārajjeyyuṁ.


pli: Yasmā ca kho, bhikkhave, atthi manassa assādo, tasmā sattā manasmiṁ sārajjanti.


pli: No cedaṁ, bhikkhave, manassa ādīnavo abhavissa, nayidaṁ sattā manasmiṁ nibbindeyyuṁ.


pli: Yasmā ca kho, bhikkhave, atthi manassa ādīnavo, tasmā sattā manasmiṁ nibbindanti.


pli: No cedaṁ, bhikkhave, manassa nissaraṇaṁ abhavissa, nayidaṁ sattā manasmā nissareyyuṁ.


pli: Yasmā ca kho, bhikkhave, atthi manassa nissaraṇaṁ, tasmā sattā manasmā nissaranti.


pli: Yāvakīvañca, bhikkhave, sattā imesaṁ channaṁ ajjhattikānaṁ āyatanānaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ nābbhaññaṁsu, neva tāva, bhikkhave, sattā sadevakā lokā samārakā sabrahmakā sassamaṇabrāhmaṇiyā pajāya sadevamanussāya nissaṭā visaññuttā vippamuttā vimariyādīkatena cetasā vihariṁsu.


pli: Yato ca kho, bhikkhave, sattā imesaṁ channaṁ ajjhattikānaṁ āyatanānaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ abbhaññaṁsu, atha, bhikkhave, sattā sadevakā lokā samārakā sabrahmakā sassamaṇabrāhmaṇiyā pajāya sadevamanussāya nissaṭā visaññuttā vippamuttā vimariyādīkatena cetasā viharantī”ti.


pli: Pañcamaṁ.


title_pli: Saṁyutta Nikāya 35.170 17. Saṭṭhipeyyālavagga

pli: Saṁyutta Nikāya 35.170


pli: 17. Saṭṭhipeyyālavagga


pli: Ajjhattaaniccachandarāgasutta


pli: “Yaṁ, bhikkhave, aniccaṁ, tatra vo chandarāgo pahātabbo.


pli: Kiñca, bhikkhave, aniccaṁ?


pli: Cakkhu, bhikkhave, aniccaṁ;


pli: tatra vo chandarāgo pahātabbo …pe…


pli: jivhā aniccā;


pli: mano anicco;


pli: tatra vo chandarāgo pahātabbo.


pli: Yaṁ, bhikkhave, aniccaṁ, tatra vo chandarāgo pahātabbo”ti.


title_pli: Saṁyutta Nikāya 35.171–173 17. Saṭṭhipeyyālavagga

pli: Saṁyutta Nikāya 35.171–173


pli: Dukkhachandādisutta


pli: “Yaṁ, bhikkhave, dukkhaṁ, tatra vo chando pahātabbo, rāgo pahātabbo, chandarāgo pahātabbo.


pli: Kiñca, bhikkhave, dukkhaṁ?


pli: Cakkhu, bhikkhave, dukkhaṁ; tatra vo chando pahātabbo, rāgo pahātabbo, chandarāgo pahātabbo …pe…


pli: jivhā dukkhā …pe…


pli: mano dukkho; tatra vo chando pahātabbo, rāgo pahātabbo, chandarāgo pahātabbo.


pli: Yaṁ, bhikkhave, dukkhaṁ tatra vo chando pahātabbo, rāgo pahātabbo, chandarāgo pahātabbo”ti.


title_pli: Saṁyutta Nikāya 35.174–176 17. Saṭṭhipeyyālavagga

pli: Saṁyutta Nikāya 35.174–176


pli: 17. Saṭṭhipeyyālavagga


pli: Anattachandādisutta


pli: “Yo, bhikkhave, anattā, tatra vo chando pahātabbo, rāgo pahātabbo, chandarāgo pahātabbo.


pli: Ko ca, bhikkhave, anattā?


pli: Cakkhu, bhikkhave, anattā; tatra vo chando pahātabbo, rāgo pahātabbo, chandarāgo pahātabbo …pe…


pli: jivhā anattā; tatra vo chando pahātabbo, rāgo pahātabbo, chandarāgo pahātabbo …pe…


pli: mano anattā; tatra vo chando pahātabbo, rāgo pahātabbo, chandarāgo pahātabbo.


pli: Yo, bhikkhave, anattā tatra vo chando pahātabbo, rāgo pahātabbo, chandarāgo pahātabbo”ti.


title_pli: Saṁyutta Nikāya 35.177–179 17. Saṭṭhipeyyālavagga

pli: Saṁyutta Nikāya 35.177–179


pli: Bāhirāniccachandādisutta


pli: “Yaṁ, bhikkhave, aniccaṁ, tatra vo chando pahātabbo, rāgo pahātabbo, chandarāgo pahātabbo.


pli: Kiñca, bhikkhave, aniccaṁ?


pli: Rūpā, bhikkhave, aniccā; tatra vo chando pahātabbo, rāgo pahātabbo, chandarāgo pahātabbo.


pli: Saddā aniccā; tatra vo chando pahātabbo, rāgo pahātabbo, chandarāgo pahātabbo.


pli: Gandhā aniccā; tatra vo chando pahātabbo, rāgo pahātabbo, chandarāgo pahātabbo.


pli: Rasā aniccā; tatra vo chando pahātabbo, rāgo pahātabbo, chandarāgo pahātabbo.


pli: Phoṭṭhabbā aniccā; tatra vo chando pahātabbo, rāgo pahātabbo, chandarāgo pahātabbo.


pli: Dhammā aniccā; tatra vo chando pahātabbo, rāgo pahātabbo, chandarāgo pahātabbo.


pli: Yaṁ, bhikkhave, aniccaṁ tatra vo chando pahātabbo, rāgo pahātabbo, chandarāgo pahātabbo”ti.


title_pli: Saṁyutta Nikāya 35.18 2. Yamakavagga

pli: Saṁyutta Nikāya 35.18


pli: 2. Yamakavagga


pli: Dutiyanoceassādasutta


pli: “No cedaṁ, bhikkhave, rūpānaṁ assādo abhavissa, nayidaṁ sattā rūpesu sārajjeyyuṁ.


pli: Yasmā ca kho, bhikkhave, atthi rūpānaṁ assādo, tasmā sattā rūpesu sārajjanti.


pli: No cedaṁ, bhikkhave, rūpānaṁ ādīnavo abhavissa, nayidaṁ sattā rūpesu nibbindeyyuṁ.


pli: Yasmā ca kho, bhikkhave, atthi rūpānaṁ ādīnavo, tasmā sattā rūpesu nibbindanti.


pli: No cedaṁ, bhikkhave, rūpānaṁ nissaraṇaṁ abhavissa, nayidaṁ sattā rūpehi nissareyyuṁ.


pli: Yasmā ca kho, bhikkhave, atthi rūpānaṁ nissaraṇaṁ, tasmā sattā rūpehi nissaranti.


pli: No cedaṁ, bhikkhave, saddānaṁ …


pli: gandhānaṁ …


pli: rasānaṁ …


pli: phoṭṭhabbānaṁ …


pli: dhammānaṁ assādo abhavissa, nayidaṁ sattā dhammesu sārajjeyyuṁ.


pli: Yasmā ca kho, bhikkhave, atthi dhammānaṁ assādo, tasmā sattā dhammesu sārajjanti.


pli: No cedaṁ, bhikkhave, dhammānaṁ ādīnavo abhavissa, nayidaṁ sattā dhammesu nibbindeyyuṁ.


pli: Yasmā ca kho, bhikkhave, atthi dhammānaṁ ādīnavo, tasmā sattā dhammesu nibbindanti.


pli: No cedaṁ, bhikkhave, dhammānaṁ nissaraṇaṁ abhavissa, nayidaṁ sattā dhammehi nissareyyuṁ.


pli: Yasmā ca kho, bhikkhave, atthi dhammānaṁ nissaraṇaṁ, tasmā sattā dhammehi nissaranti.


pli: Yāvakīvañca, bhikkhave, sattā imesaṁ channaṁ bāhirānaṁ āyatanānaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ nābbhaññaṁsu, neva tāva, bhikkhave, sattā sadevakā lokā samārakā sabrahmakā sassamaṇabrāhmaṇiyā pajāya sadevamanussāya nissaṭā visaññuttā vippamuttā vimariyādīkatena cetasā vihariṁsu.


pli: Yato ca kho, bhikkhave, sattā imesaṁ channaṁ bāhirānaṁ āyatanānaṁ assādañca assādato, ādīnavañca ādīnavato, nissaraṇañca nissaraṇato yathābhūtaṁ abbhaññaṁsu, atha, bhikkhave, sattā sadevakā lokā samārakā sabrahmakā sassamaṇabrāhmaṇiyā pajāya sadevamanussāya nissaṭā visaññuttā vippamuttā vimariyādīkatena cetasā viharantī”ti.


pli: Chaṭṭhaṁ.


title_pli: Saṁyutta Nikāya 35.180–182 17. Saṭṭhipeyyālavagga

pli: Saṁyutta Nikāya 35.180–182


pli: 17. Saṭṭhipeyyālavagga


pli: Bāhiradukkhachandādisutta


pli: “Yaṁ, bhikkhave, dukkhaṁ, tatra vo chando pahātabbo, rāgo pahātabbo, chandarāgo pahātabbo.


pli: Kiñca, bhikkhave, dukkhaṁ?


pli: Rūpā, bhikkhave, dukkhā; tatra vo chando pahātabbo, rāgo pahātabbo, chandarāgo pahātabbo.


pli: Saddā …


pli: gandhā …


pli: rasā …


pli: phoṭṭhabbā …


pli: dhammā dukkhā; tatra vo chando pahātabbo, rāgo pahātabbo, chandarāgo pahātabbo.


pli: Yaṁ, bhikkhave, dukkhaṁ, tatra vo chando pahātabbo, rāgo pahātabbo, chandarāgo pahātabbo”ti.


title_pli: Saṁyutta Nikāya 35.183–185 17. Saṭṭhipeyyālavagga

pli: Saṁyutta Nikāya 35.183–185


pli: Bāhirānattachandādisutta


pli: “Yo, bhikkhave, anattā, tatra vo chando pahātabbo, rāgo pahātabbo, chandarāgo pahātabbo.


pli: Ko ca, bhikkhave, anattā?


pli: Rūpā, bhikkhave, anattā; tatra vo chando pahātabbo, rāgo pahātabbo, chandarāgo pahātabbo.


pli: dhammā anattā; tatra vo chando pahātabbo, rāgo pahātabbo, chandarāgo pahātabbo.


pli: Yo, bhikkhave, anattā tatra vo chando pahātabbo, rāgo pahātabbo, chandarāgo pahātabbo”ti.


title_pli: Saṁyutta Nikāya 35.186 17. Saṭṭhipeyyālavagga

pli: Saṁyutta Nikāya 35.186


pli: 17. Saṭṭhipeyyālavagga


pli: Ajjhattātītāniccasutta


pli: “Cakkhu, bhikkhave, aniccaṁ atītaṁ …pe… jivhā aniccā atītā …pe… mano anicco atīto.


pli: Evaṁ passaṁ, bhikkhave, sutavā ariyasāvako cakkhusmimpi nibbindati …pe… jivhāyapi nibbindati …pe… manasmimpi nibbindati.


pli: Nibbindaṁ virajjati; virāgā vimuccati; vimuttasmiṁ vimuttamiti ñāṇaṁ hoti.


pli: ‘Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā’ti pajānātī”ti.


title_pli: Saṁyutta Nikāya 35.187 17. Saṭṭhipeyyālavagga

pli: Saṁyutta Nikāya 35.187


pli: Ajjhattānāgatāniccasutta


pli: “Cakkhu, bhikkhave, aniccaṁ anāgataṁ …pe… jivhā aniccā anāgatā …pe… mano anicco anāgato.


pli: Evaṁ passaṁ …pe…


pli: nāparaṁ itthattāyāti pajānātī”ti.


title_pli: Saṁyutta Nikāya 35.188 17. Saṭṭhipeyyālavagga

pli: Saṁyutta Nikāya 35.188


pli: Ajjhattapaccuppannāniccasutta


pli: “Cakkhu, bhikkhave, aniccaṁ paccuppannaṁ …pe… jivhā aniccā paccuppannā …pe… mano anicco paccuppanno.


title_pli: Saṁyutta Nikāya 35.189–191 17. Saṭṭhipeyyālavagga

pli: Saṁyutta Nikāya 35.189–191


pli: Ajjhattātītādidukkhasutta


pli: “Cakkhu, bhikkhave, dukkhaṁ atītaṁ anāgataṁ paccuppannaṁ …pe… jivhā dukkhā atītā anāgatā paccuppannā …pe… mano dukkho atīto anāgato paccuppanno.


pli: Evaṁ passaṁ, bhikkhave …pe…


title_pli: Saṁyutta Nikāya 35.19 2. Yamakavagga

pli: Saṁyutta Nikāya 35.19


pli: 2. Yamakavagga


pli: Paṭhamābhinandasutta


pli: “Yo, bhikkhave, cakkhuṁ abhinandati, dukkhaṁ so abhinandati.


pli: Yo dukkhaṁ abhinandati, ‘aparimutto so dukkhasmā’ti vadāmi.


pli: Yo sotaṁ …pe…


pli: yo ghānaṁ …pe…


pli: yo jivhaṁ abhinandati, dukkhaṁ so abhinandati.


pli: Yo kāyaṁ …pe…


pli: yo manaṁ abhinandati, dukkhaṁ so abhinandati.


pli: Yo ca kho, bhikkhave, cakkhuṁ nābhinandati, dukkhaṁ so nābhinandati.


pli: Yo dukkhaṁ nābhinandati, ‘parimutto so dukkhasmā’ti vadāmi.


pli: yo jivhaṁ nābhinandati, dukkhaṁ so nābhinandati.


pli: yo manaṁ nābhinandati, dukkhaṁ so nābhinandati.


pli: Yo dukkhaṁ nābhinandati, ‘aparimutto so dukkhasmā’ti vadāmi.”


pli: Sattamaṁ.


title_pli: Saṁyutta Nikāya 35.192–194 17. Saṭṭhipeyyālavagga

pli: Saṁyutta Nikāya 35.192–194


pli: 17. Saṭṭhipeyyālavagga


pli: Ajjhattātītādianattasutta


pli: “Cakkhu, bhikkhave, anattā atītaṁ anāgataṁ paccuppannaṁ …pe… jivhā anattā …pe… mano anattā atīto anāgato paccuppanno.


pli: Evaṁ passaṁ …pe…


pli: nāparaṁ itthattāyāti pajānātī”ti.


title_pli: Saṁyutta Nikāya 35.195–197 17. Saṭṭhipeyyālavagga

pli: Saṁyutta Nikāya 35.195–197


pli: Bāhirātītādianiccasutta


pli: “Rūpā, bhikkhave, aniccā atītā anāgatā paccuppannā. Saddā … gandhā … rasā … phoṭṭhabbā … dhammā aniccā atītā anāgatā paccuppannā.


title_pli: Saṁyutta Nikāya 35.198–200 17. Saṭṭhipeyyālavagga

pli: Saṁyutta Nikāya 35.198–200


pli: Bāhirātītādidukkhasutta


pli: “Rūpā, bhikkhave, dukkhā atītā anāgatā paccuppannā. Saddā … gandhā … rasā … phoṭṭhabbā … dhammā dukkhā atītā anāgatā paccuppannā.


title_pli: Saṁyutta Nikāya 35.2 1. Aniccavagga

pli: Saṁyutta Nikāya 35.2


pli: 1. Aniccavagga


pli: Ajjhattadukkhasutta


pli: “Cakkhuṁ, bhikkhave, dukkhaṁ.


pli: Yaṁ dukkhaṁ tadanattā;


pli: yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Sotaṁ dukkhaṁ …pe…


pli: ghānaṁ dukkhaṁ …


pli: jivhā dukkhā …


pli: kāyo dukkho …


pli: mano dukkho.


pli: Evaṁ passaṁ …pe…


pli: nāparaṁ itthattāyāti pajānātī”ti.


pli: Dutiyaṁ.


title_pli: Saṁyutta Nikāya 35.20 2. Yamakavagga

pli: Saṁyutta Nikāya 35.20


pli: 2. Yamakavagga


pli: Dutiyābhinandasutta


pli: “Yo, bhikkhave, rūpe abhinandati, dukkhaṁ so abhinandati.


pli: Yo dukkhaṁ abhinandati, ‘aparimutto so dukkhasmā’ti vadāmi.


pli: Yo sadde …pe…


pli: gandhe …


pli: rase …


pli: phoṭṭhabbe …


pli: dhamme abhinandati, dukkhaṁ so abhinandati.


pli: “Yo ca kho, bhikkhave, rūpe nābhinandati, dukkhaṁ so nābhinandati.


pli: Yo dukkhaṁ nābhinandati, ‘aparimutto so dukkhasmā’ti vadāmi.


pli: dhamme nābhinandati, dukkhaṁ so nābhinandati.


pli: Yo dukkhaṁ nābhinandati, ‘aparimutto so dukkhasmā’ti vadāmi.”


pli: Aṭṭhamaṁ.


title_pli: Saṁyutta Nikāya 35.201–203 17. Saṭṭhipeyyālavagga

pli: Saṁyutta Nikāya 35.201–203


pli: 17. Saṭṭhipeyyālavagga


pli: Bāhirātītādianattasutta


pli: “Rūpā, bhikkhave, anattā atītā anāgatā paccuppannā. Saddā … gandhā … rasā … phoṭṭhabbā … dhammā anattā atītā anāgatā paccuppannā.


pli: Evaṁ passaṁ …pe…


pli: nāparaṁ itthattāyāti pajānātī”ti.


title_pli: Saṁyutta Nikāya 35.204 17. Saṭṭhipeyyālavagga

pli: Saṁyutta Nikāya 35.204


pli: Ajjhattātītayadaniccasutta


pli: “Cakkhu, bhikkhave, aniccaṁ atītaṁ.


pli: Yadaniccaṁ, taṁ dukkhaṁ.


pli: Yaṁ dukkhaṁ, tadanattā.


pli: Yadanattā, taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ …pe…


pli: jivhā aniccā atītā.


pli: mano anicco atīto.


pli: Yadanattā, taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


title_pli: Saṁyutta Nikāya 35.205 17. Saṭṭhipeyyālavagga

pli: Saṁyutta Nikāya 35.205


pli: Ajjhattānāgatayadaniccasutta


pli: “Cakkhu, bhikkhave, aniccaṁ anāgataṁ.


pli: Yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ …pe…


pli: jivhā aniccā anāgatā.


pli: mano anicco anāgato.


pli: Evaṁ passaṁ, bhikkhave …pe…


pli: nāparaṁ itthattāyāti pajānātī”ti.


title_pli: Saṁyutta Nikāya 35.206 17. Saṭṭhipeyyālavagga

pli: Saṁyutta Nikāya 35.206


pli: 17. Saṭṭhipeyyālavagga


pli: Ajjhattapaccuppannayadaniccasutta


pli: “Cakkhu, bhikkhave, aniccaṁ paccuppannaṁ.


pli: Yadaniccaṁ, taṁ dukkhaṁ.


pli: Yaṁ dukkhaṁ, tadanattā.


pli: jivhā aniccā paccuppannā.


pli: Yadanattā, taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ …pe…


pli: mano anicco paccuppanno.


pli: Yadaniccaṁ taṁ dukkhaṁ.


pli: Yaṁ dukkhaṁ tadanattā.


pli: Yadanattā, taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Evaṁ passaṁ …pe…


title_pli: Saṁyutta Nikāya 35.207–209 17. Saṭṭhipeyyālavagga

pli: Saṁyutta Nikāya 35.207–209


pli: Ajjhattātītādiyaṁdukkhasutta


pli: “Cakkhu, bhikkhave, dukkhaṁ atītaṁ anāgataṁ paccuppannaṁ.


pli: jivhā dukkhā …pe…


pli: mano dukkho atīto anāgato paccuppanno.


pli: nāparaṁ itthattāyāti pajānātī”ti.


title_pli: Saṁyutta Nikāya 35.21 2. Yamakavagga

pli: Saṁyutta Nikāya 35.21


pli: 2. Yamakavagga


pli: Paṭhamadukkhuppādasutta


pli: “Yo, bhikkhave, cakkhussa uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo sotassa …pe…


pli: yo ghānassa …


pli: yo jivhāya …


pli: yo kāyassa …


pli: yo manassa uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca kho, bhikkhave, cakkhussa nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo.


pli: Yo sotassa …


pli: yo manassa nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Navamaṁ.


title_pli: Saṁyutta Nikāya 35.210–212 17. Saṭṭhipeyyālavagga

pli: Saṁyutta Nikāya 35.210–212


pli: 17. Saṭṭhipeyyālavagga


pli: Ajjhattātītādiyadanattasutta


pli: “Cakkhu, bhikkhave, anattā atītaṁ anāgataṁ paccuppannaṁ.


pli: Yadanattā, taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ …pe…


pli: jivhā anattā …pe…


pli: mano anattā atīto anāgato paccuppanno.


pli: Yadanattā taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Evaṁ passaṁ …pe…


pli: nāparaṁ itthattāyāti pajānātī”ti.


title_pli: Saṁyutta Nikāya 35.213–215 17. Saṭṭhipeyyālavagga

pli: Saṁyutta Nikāya 35.213–215


pli: Bāhirātītādiyadaniccasutta


pli: “Rūpā, bhikkhave, aniccā atītā anāgatā paccuppannā.


pli: Yadaniccaṁ, taṁ dukkhaṁ.


pli: Yaṁ dukkhaṁ, tadanattā.


pli: Yadanattā, taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Saddā …


pli: gandhā …


pli: rasā …


pli: phoṭṭhabbā …


pli: dhammā aniccā atītā anāgatā paccuppannā.


pli: Yadaniccaṁ taṁ dukkhaṁ.


pli: Yaṁ dukkhaṁ tadanattā.


title_pli: Saṁyutta Nikāya 35.216–218 17. Saṭṭhipeyyālavagga

pli: Saṁyutta Nikāya 35.216–218


pli: 17. Saṭṭhipeyyālavagga


pli: Bāhirātītādiyaṁdukkhasutta


pli: “Rūpā, bhikkhave, dukkhā atītā anāgatā paccuppannā.


pli: dhammā dukkhā atītā anāgatā paccuppannā.


pli: Evaṁ passaṁ …pe…


pli: nāparaṁ itthattāyāti pajānātī”ti.


title_pli: Saṁyutta Nikāya 35.219–221 17. Saṭṭhipeyyālavagga

pli: Saṁyutta Nikāya 35.219–221


pli: Bāhirātītādiyadanattasutta


pli: “Rūpā, bhikkhave, anattā atītā anāgatā paccuppannā.


pli: Yadanattā, taṁ ‘netaṁ mama, nesohamasmi, na meso attā’ti evametaṁ yathābhūtaṁ sammappaññāya daṭṭhabbaṁ.


pli: Saddā …


pli: gandhā …


pli: rasā …


pli: phoṭṭhabbā …


pli: dhammā anattā atītā anāgatā paccuppannā.


title_pli: Saṁyutta Nikāya 35.22 2. Yamakavagga

pli: Saṁyutta Nikāya 35.22


pli: 2. Yamakavagga


pli: Dutiyadukkhuppādasutta


pli: “Yo, bhikkhave, rūpānaṁ uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo saddānaṁ …pe…


pli: yo gandhānaṁ …


pli: yo rasānaṁ …


pli: yo phoṭṭhabbānaṁ …


pli: yo dhammānaṁ uppādo ṭhiti abhinibbatti pātubhāvo, dukkhasseso uppādo, rogānaṁ ṭhiti, jarāmaraṇassa pātubhāvo.


pli: Yo ca kho, bhikkhave, rūpānaṁ nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo.


pli: yo dhammānaṁ nirodho vūpasamo atthaṅgamo, dukkhasseso nirodho, rogānaṁ vūpasamo, jarāmaraṇassa atthaṅgamo”ti.


pli: Dasamaṁ.


pli: Yamakavaggo dutiyo.


pli: Tassuddānaṁ


pli: Sambodhena duve vuttā,


pli: Assādena apare duve;


pli: No cetena duve vuttā,


pli: Abhinandena apare duve;


pli: Uppādena duve vuttā,


pli: Vaggo tena pavuccatīti.


title_pli: Saṁyutta Nikāya 35.222 17. Saṭṭhipeyyālavagga

pli: Saṁyutta Nikāya 35.222


pli: 17. Saṭṭhipeyyālavagga


pli: Ajjhattāyatanaaniccasutta


pli: “Cakkhu, bhikkhave, aniccaṁ …pe… jivhā aniccā …pe… mano anicco.


pli: Evaṁ passaṁ …pe…


pli: nāparaṁ itthattāyāti pajānātī”ti.


title_pli: Saṁyutta Nikāya 35.223 17. Saṭṭhipeyyālavagga

pli: Saṁyutta Nikāya 35.223


pli: Ajjhattāyatanadukkhasutta


pli: “Cakkhu, bhikkhave, dukkhaṁ …pe… jivhā dukkhā …pe… mano dukkho.


title_pli: Saṁyutta Nikāya 35.224 17. Saṭṭhipeyyālavagga

pli: Saṁyutta Nikāya 35.224


pli: Ajjhattāyatanaanattasutta


pli: “Cakkhu, bhikkhave, anattā …pe… jivhā anattā …pe… mano anattā.


title_pli: Saṁyutta Nikāya 35.225 17. Saṭṭhipeyyālavagga

pli: Saṁyutta Nikāya 35.225


pli: Bāhirāyatanaaniccasutta


pli: “Rūpā, bhikkhave, aniccā. Saddā … gandhā … rasā … phoṭṭhabbā … dhammā aniccā.


title_pli: Saṁyutta Nikāya 35.226 17. Saṭṭhipeyyālavagga

pli: Saṁyutta Nikāya 35.226


pli: Bāhirāyatanadukkhasutta


pli: “Rūpā, bhikkhave, dukkhā. Saddā … gandhā … rasā … phoṭṭhabbā … dhammā dukkhā.


title_pli: Saṁyutta Nikāya 35.227 17. Saṭṭhipeyyālavagga

pli: Saṁyutta Nikāya 35.227


pli: 17. Saṭṭhipeyyālavagga


pli: Bāhirāyatanaanattasutta


pli: “Rūpā, bhikkhave, anattā. Saddā … gandhā … rasā … phoṭṭhabbā … dhammā anattā.


pli: Evaṁ passaṁ …pe…


pli: nāparaṁ itthattāyāti pajānātī”ti.


pli: Saṭṭhipeyyālo samatto.


pli: Tassuddānaṁ


pli: Chandenaṭṭhārasa honti,


pli: atītena ca dve nava;


pli: Yadaniccāṭṭhārasa vuttā,


pli: tayo ajjhattabāhirā;


pli: Peyyālo saṭṭhiko vutto,


pli: buddhenādiccabandhunāti.


pli: Suttantāni saṭṭhi.


title_pli: Saṁyutta Nikāya 35.228 18. Samuddavagga

pli: Saṁyutta Nikāya 35.228


pli: 18. Samuddavagga


pli: Paṭhamasamuddasutta


pli: “‘Samuddo, samuddo’ti, bhikkhave, assutavā puthujjano bhāsati.


pli: Neso, bhikkhave, ariyassa vinaye samuddo.


pli: Mahā eso, bhikkhave, udakarāsi mahāudakaṇṇavo.


pli: Cakkhu, bhikkhave, purisassa samuddo;


pli: tassa rūpamayo vego.


pli: Yo taṁ rūpamayaṁ vegaṁ sahati, ayaṁ vuccati, bhikkhave, atari cakkhusamuddaṁ saūmiṁ sāvaṭṭaṁ sagāhaṁ sarakkhasaṁ;


pli: tiṇṇo pāraṅgato thale tiṭṭhati brāhmaṇo …pe…


pli: jivhā, bhikkhave, purisassa samuddo;


pli: tassa rasamayo vego.


pli: Yo taṁ rasamayaṁ vegaṁ sahati, ayaṁ vuccati, bhikkhave, atari jivhāsamuddaṁ saūmiṁ sāvaṭṭaṁ sagāhaṁ sarakkhasaṁ;


pli: mano, bhikkhave, purisassa samuddo;


pli: tassa dhammamayo vego.


pli: Yo taṁ dhammamayaṁ vegaṁ sahati, ayaṁ vuccati, bhikkhave, atari manosamuddaṁ saūmiṁ sāvaṭṭaṁ sagāhaṁ sarakkhasaṁ;


pli: tiṇṇo pāraṅgato thale tiṭṭhati brāhmaṇo”ti.


pli: Idamavoca …pe…


pli: satthā:


pli: “Yo imaṁ samuddaṁ sagāhaṁ sarakkhasaṁ,


pli: Saūmiṁ sāvaṭṭaṁ sabhayaṁ duttaraṁ accatari;


pli: Sa vedagū vusitabrahmacariyo,


pli: Lokantagū pāragatoti vuccatī”ti.


pli: Paṭhamaṁ.


title_pli: Saṁyutta Nikāya 35.229 18. Samuddavagga

pli: Saṁyutta Nikāya 35.229


pli: 18. Samuddavagga


pli: Dutiyasamuddasutta


pli: “‘Samuddo, samuddo’ti, bhikkhave, assutavā puthujjano bhāsati.


pli: Neso, bhikkhave, ariyassa vinaye samuddo.


pli: Mahā eso, bhikkhave, udakarāsi mahāudakaṇṇavo.


pli: Santi, bhikkhave, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Ayaṁ vuccati, bhikkhave, ariyassa vinaye samuddo.


pli: Etthāyaṁ sadevako loko samārako sabrahmako sassamaṇabrāhmaṇī pajā sadevamanussā yebhuyyena samunnā tantākulakajātā kulagaṇṭhikajātā muñjapabbajabhūtā, apāyaṁ duggatiṁ vinipātaṁ saṁsāraṁ nātivattati …pe….


pli: Santi, bhikkhave, jivhāviññeyyā rasā …pe… santi, bhikkhave, manoviññeyyā dhammā iṭṭhā kantā manāpā piyarūpā kāmūpasaṁhitā rajanīyā.


pli: Etthāyaṁ sadevako loko samārako sabrahmako sassamaṇabrāhmaṇī pajā sadevamanussā yebhuyyena samunnā tantākulakajātā kulagaṇṭhikajātā muñjapabbajabhūtā apāyaṁ duggatiṁ vinipātaṁ saṁsāraṁ nātivattatīti.


pli: Yassa rāgo ca doso ca,


pli: Avijjā ca virājitā;


pli: So imaṁ samuddaṁ sagāhaṁ sarakkhasaṁ,


pli: Saūmibhayaṁ duttaraṁ accatari.


pli: Saṅgātigo maccujaho nirupadhi,


pli: Pahāsi dukkhaṁ apunabbhavāya;


pli: Atthaṅgato so na puneti,


pli: Amohayī maccurājanti brūmī”ti.


pli: Dutiyaṁ.


title_pli: Saṁyutta Nikāya 35.23 3. Sabbavagga

pli: Saṁyutta Nikāya 35.23


pli: 3. Sabbavagga


pli: Sabbasutta


pli: Sāvatthinidānaṁ.


pli: “Sabbaṁ vo, bhikkhave, desessāmi.


pli: Taṁ suṇātha.


pli: Kiñca, bhikkhave, sabbaṁ?


pli: Cakkhuñceva rūpā ca, sotañca saddā ca, ghānañca gandhā ca, jivhā ca rasā ca, kāyo ca phoṭṭhabbā ca, mano ca dhammā ca—


pli: idaṁ vuccati, bhikkhave, sabbaṁ.


pli: Yo, bhikkhave, evaṁ vadeyya:


pli: ‘ahametaṁ sabbaṁ paccakkhāya aññaṁ sabbaṁ paññāpessāmī’ti, tassa vācāvatthukamevassa;


pli: puṭṭho ca na sampāyeyya, uttariñca vighātaṁ āpajjeyya.


pli: Taṁ kissa hetu?


pli: Yathā taṁ, bhikkhave, avisayasmin”ti.


pli: Paṭhamaṁ.


title_pli: Saṁyutta Nikāya 35.230 18. Samuddavagga

pli: Saṁyutta Nikāya 35.230


pli: 18. Samuddavagga


pli: Bāḷisikopamasutta


pli: “Seyyathāpi, bhikkhave, bāḷisiko āmisagatabaḷisaṁ gambhīre udakarahade pakkhipeyya.


pli: Tamenaṁ aññataro āmisacakkhu maccho gileyya.


pli: Evañhi so, bhikkhave, maccho gilitabaḷiso bāḷisikassa anayaṁ āpanno byasanaṁ āpanno yathākāmakaraṇīyo bāḷisikassa.


pli: Evameva kho, bhikkhave, chayime baḷisā lokasmiṁ anayāya sattānaṁ vadhāya pāṇinaṁ.


pli: Katame cha?


pli: Santi, bhikkhave, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce bhikkhu abhinandati abhivadati ajjhosāya tiṭṭhati.


pli: Ayaṁ vuccati, bhikkhave, bhikkhu gilitabaḷiso, mārassa anayaṁ āpanno byasanaṁ āpanno yathākāmakaraṇīyo pāpimato …pe…


pli: santi, bhikkhave, jivhāviññeyyā rasā …pe….


pli: Santi, bhikkhave, manoviññeyyā dhammā iṭṭhā kantā manāpā piyarūpā kāmūpasaṁhitā rajanīyā.


pli: Ayaṁ vuccati, bhikkhave, bhikkhu gilitabaḷiso mārassa anayaṁ āpanno byasanaṁ āpanno yathākāmakaraṇīyo pāpimato.


pli: Santi ca, bhikkhave, cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā.


pli: Tañce, bhikkhu, nābhinandati nābhivadati nājjhosāya tiṭṭhati. Ayaṁ vuccati, bhikkhave, bhikkhu na gilitabaḷiso mārassa abhedi baḷisaṁ paribhedi baḷisaṁ na anayaṁ āpanno na byasanaṁ āpanno na yathākāmakaraṇīyo pāpimato …pe….


pli: Santi, bhikkhave, jivhāviññeyyā rasā …pe….


pli: Tañce bhikkhu nābhinandati nābhivadati nājjhosāya tiṭṭhati, ayaṁ vuccati, bhikkhave, bhikkhu na gilitabaḷiso mārassa abhedi baḷisaṁ paribhedi baḷisaṁ na anayaṁ āpanno na byasanaṁ āpanno na yathākāmakaraṇīyo pāpimato”ti.


pli: Tatiyaṁ.


title_pli: Saṁyutta Nikāya 35.231 18. Samuddavagga

pli: Saṁyutta Nikāya 35.231


pli: 18. Samuddavagga


pli: Khīrarukkhopamasutta


pli: “Yassa kassaci, bhikkhave, bhikkhussa vā bhikkhuniyā vā cakkhuviññeyyesu rūpesu yo rāgo so atthi, yo doso so atthi, yo moho so atthi, yo rāgo so appahīno, yo doso so appahīno, yo moho so appahīno tassa parittā cepi cakkhuviññeyyā rūpā cakkhussa āpāthaṁ āgacchanti pariyādiyantevassa cittaṁ; ko pana vādo adhimattānaṁ.


pli: Taṁ kissa hetu?


pli: Yo, bhikkhave, rāgo, so atthi, yo doso so atthi, yo moho so atthi, yo rāgo so appahīno, yo doso so appahīno, yo moho so appahīno …pe….


pli: Yassa kassaci, bhikkhave, bhikkhussa vā bhikkhuniyā vā jivhāviññeyyesu rasesu yo rāgo so atthi …pe….


pli: Yassa kassaci, bhikkhave, bhikkhussa vā bhikkhuniyā vā manoviññeyyesu dhammesu yo rāgo so atthi, yo doso so atthi, yo moho so atthi, yo rāgo so appahīno, yo doso so appahīno, yo moho so appahīno, tassa parittā cepi manoviññeyyā dhammā manassa āpāthaṁ āgacchanti pariyādiyantevassa cittaṁ; ko pana vādo adhimattānaṁ.


pli: Yo, bhikkhave, rāgo, so atthi, yo doso so atthi, yo moho so atthi, yo rāgo so appahīno, yo doso so appahīno, yo moho so appahīno.


pli: Seyyathāpi, bhikkhave, khīrarukkho assattho vā nigrodho vā pilakkho vā udumbaro vā daharo taruṇo komārako.


pli: Tamenaṁ puriso tiṇhāya kuṭhāriyā yato yato ābhindeyya āgaccheyya khīran”ti?


pli: “Evaṁ, bhante”.


pli: “Taṁ kissa hetu”?


pli: “Yañhi, bhante, khīraṁ taṁ atthī”ti.


pli: “Evameva kho, bhikkhave, yassa kassaci bhikkhussa vā bhikkhuniyā vā cakkhuviññeyyesu rūpesu yo rāgo so atthi, yo doso so atthi, yo moho so atthi, yo rāgo so appahīno, yo doso so appahīno, yo moho so appahīno, tassa parittā cepi cakkhuviññeyyā rūpā cakkhussa āpāthaṁ āgacchanti pariyādiyantevassa cittaṁ; ko pana vādo adhimattānaṁ.


pli: Yo, bhikkhave, rāgo so atthi, yo doso so atthi, yo moho so atthi, yo rāgo so appahīno, yo doso so appahīno, yo moho so appahīno …pe….


pli: Yo, bhikkhave, rāgo so atthi, yo doso so atthi, yo moho so atthi, yo rāgo so appahīno, yo doso so appahīno, yo moho so appahīno.


pli: Yassa kassaci, bhikkhave, bhikkhussa vā bhikkhuniyā vā cakkhuviññeyyesu rūpesu yo rāgo so natthi, yo doso so natthi, yo moho so natthi, yo rāgo so pahīno, yo doso so pahīno, yo moho so pahīno, tassa adhimattā cepi cakkhuviññeyyā rūpā cakkhussa āpāthaṁ āgacchanti nevassa cittaṁ pariyādiyanti; ko pana vādo parittānaṁ.


pli: Yo, bhikkhave, rāgo so natthi, yo doso so natthi, yo moho so natthi, yo rāgo so pahīno, yo doso so pahīno, yo moho so pahīno …pe….


pli: Yassa kassaci, bhikkhave, bhikkhussa vā bhikkhuniyā vā jivhāviññeyyesu rasesu …pe… manoviññeyyesu dhammesu yo rāgo so natthi, yo doso so natthi, yo moho so natthi, yo rāgo so pahīno, yo doso so pahīno, yo moho so pahīno, tassa adhimattā cepi manoviññeyyā dhammā manassa āpāthaṁ āgacchanti nevassa cittaṁ pariyādiyanti; ko pana vādo parittānaṁ.


pli: Yo, bhikkhave, rāgo so natthi, yo doso so natthi, yo moho so natthi, yo rāgo so pahīno, yo doso so pahīno, yo moho so pahīno.


pli: Seyyathāpi, bhikkhave, khīrarukkho assattho vā nigrodho vā pilakkho vā udumbaro vā sukkho kolāpo terovassiko.


pli: “No hetaṁ, bhante”.


pli: “Yañhi, bhante, khīraṁ taṁ natthī”ti.


pli: “Evameva kho, bhikkhave, yassa kassaci bhikkhussa vā bhikkhuniyā vā cakkhuviññeyyesu rūpesu yo rāgo so natthi, yo doso so natthi, yo moho so natthi, yo rāgo so pahīno, yo doso so pahīno, yo moho so pahīno, tassa adhimattā cepi cakkhuviññeyyā rūpā cakkhussa āpāthaṁ āgacchanti nevassa cittaṁ pariyādiyanti; ko pana vādo parittānaṁ.


pli: Taṁ kissa hetu?


pli: Yassa kassaci, bhikkhave, bhikkhussa vā bhikkhuniyā vā jivhāviññeyyesu rasesu …pe….


pli: Yassa kassaci, bhikkhave, bhikkhussa vā bhikkhuniyā vā manoviññeyyesu dhammesu yo rāgo so natthi, yo doso so natthi, yo moho so natthi, yo rāgo so pahīno, yo doso so pahīno, yo moho so pahīno, tassa adhimattā cepi manoviññeyyā dhammā manassa āpāthaṁ āgacchanti, nevassa cittaṁ pariyādiyanti; ko pana vādo parittānaṁ.


pli: Yo, bhikkhave, rāgo so natthi, yo doso so natthi, yo moho so natthi, yo rāgo so pahīno, yo doso so pahīno, yo moho so pahīno”ti.


pli: Catutthaṁ.